text:
RSwitch ikomeje gufasha abantu kutagendana umurundo w’amafaranga bajya kwishyura
Ikigo RSwitch gikora amakarita yifashishwa mu kubikuza no kwishyura amafaranga (Smartcash), gitangaza ko nta kabuza gahunda u Rwanda rwihaye y’uko nta munyarwanda uzaba akigendana umuzingo w’amafaranga ajya kwishyura mu 2020 izagerwaho, bitewe n’uko gikomeje kuyirufashamo kibakorera amakarita ahendutse kandi yoroheye buri wese kuyakoresha.
Muri iyi gahunda, RSwitch yiyemeje kwagura uburyo bwo kwishyura hakoreshejwe ikoranabuhanga, hagamijwe korohereza no guteza imbere uyikoresha n’ubukungu bw’igihugu muri rusange.
Umuyobozi mukuru wa RSwich, Jean Claude Gaga, aganira na IGIHE yagize ati “Intego yacu ni ugufasha Abanyarwanda kwishyura no kubikuza amafaranga biboroheye, kuko gukoresha SmartCash hishyurwa ibicuruzwa na Serivisi ahantu aho ari ho hose mu gihugu, ni yo nzira nziza yo kugana ubuzima bwo kutagendana umuhambiro w’amafaranga.”
Avuga ko iki kigo gikora amakarita ahendutse kandi yorohereza itangwa rya serivisi za banki no kwishyura ibicurzwa ku buryo bworoshye ndetse bubangukira buri wese yaba banki cyangwa umukiyiya wayo.
Avuga ko umumaro w’iyo karita uzwi na buri wese kuko ngo bishimishije kubona umuntu adakenera kwishyura ngo yirirwe yikoreye amafaranga, cyangwa ngo yirirwe atonze umurongo ategereje ko muri banki bamubikuriza amafaranga kuko uyifite abasha kwishyura ibyo ashaka aho yaba ari hose.
Gaga yakomeje avuga ko batangije uburyo bwo guhuza serivisi za Mobile Money, Tigo Cash na Airtel Money n’amabanki hakoreshejwe umuyoboro bise eHuriro. Ubu buryo bufasha kwagura isoko ku batanga servisi ndetse n’umukiriya akisanzura mu guhererekanya amafaranga mu buryo butekanye.
Yasabye abanyarwanda kurushaho kwitabira uburyo bw’ikoranabuhanga kuko byihutisha ibikorwa byabo, ndetse bikanagabanya umwanya bajyaga batakaza mu nzira bajya kubitsa cyangwa kubikuza.
Yagize ati “ Iyo ufite iyi karita ubasha kwishyura ibyo ushaka byose kandi aho uri hose, ariko iyo utayifite ujya muri banki kubikuza amafaranga, ukabanza kujya ku murongo, bayaguha ugasohoka ugatega moto, kuki abantu badatekereza agaciro k’uriya mwanya batakaza?”
Ikarita ya Smartcash ikorerwa mu Rwanda, ifite uburyo bwemewe ku rwego mpuzamahanga bwo gucunga umutekano w’amafaranga y’umuntu kuko ifite ahabikwa amabanga hitwa ’Chip’ ku buryo nta muntu n’umwe wabasha kumenya amakuru abitse kuri iyo karita.
Yagiriye inama buri wese yo kwihutira gukoresha uburyo butandukanye bw’ikoranabuhanga muri gahunda zose z’amafaranga, kuko ngo gukoresha ikarita ya Smartcash byongera byibuze 50% y’umutekano w’amafaranga y’umuntu.
RSwich yatangiye gukora amakarita ya Smartcash mu 2012. Kuva icyo gihe amakarita angana na 50% by’ayakoreshwa mu gihugu yakozwe nabo, kandi ngo abayakoresha bishimira uburyo ahendutse.
Gaga yashimangiye ko RSwitch ari inkingi y’iterambere ry’ibikorwa bigamije kuzamura ikoranabuhanga ry’amabanki ndetse na mobile money kandi ko iki kigo gishingira gahunda z’ubucuruzi bwacyo kuri politiki ya leta y’ikoranabuhanga mu kwishyura.
Ati “Kuba mu Rwanda dufite abanyarwanda bagera kuri 89% bakoresha serivisi za banki na mobile money, biduha ishema kuko ni yo ndorerwamo y’umusanzu w’ibyo dukora.”
Yibukije ko kwishyura hakoreshejwe ikarita ya Smartcash ku tumashini twa POS ari ubuntu kandi byihuta, ku buryo bidakwiye ko umuntu ata umwanya ajya kuri banki bitewe n’uko isa n’aho iba ari yo aba agendana mu kiganza cye.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


c: text/html

text:
Mukanoheri Béatrice ni umwe mu bagize imiryango 200 yakuwe n’ubuyobozi mu bice bitandukanye by’amanegeka hirya no hino mu Karere ka Nyabihu no mu Murenge wa Busogo w’Akarere ka Musanze maze ituzwa mu Mudugudu w’Icyitegerezo wa Kabyaza uri mu Murenge wa Mukamira mu Karere ka Nyabihu.
Uwo mubyeyi afite imyaka 44 y’amavuko n’abana umunani, mbere yo gutuzwa muri uriya mudugudu avuga ko yari atuye mu kibaya giherereye mu Murenge wa Karago w’Akarere ka Nyabihu. Abarizwa mu kiciro cya Mbere cy’Ubudehe; ibintu ahuza no kuba byaramugizeho ingaruka imyaka myinshi bityo ananirwa kwikura mu manegeka kabone n’ubwo yahoraga abisabwa n’ubuyobozi.
Mu buhamya bwuje amarira n’ibyishimo Mukanoheri yasangije izubarirashe.rw, yagaragaje ko atazibagirwa ijoro ryo ku wa 13 Werurwe 2012; aha, ngo imvura ‘ikomeye’ yaguye maze yisanga we n’urubyaro rwe buzuriweho n’amazi babura uko basohoka, cyakora ngo iyo batagira ingabo z’igihugu (RDF) zabatabaye bose baba baritabye Imana.
N’ikiniga cyinshi agira ati “Saa tanu z’ijoro amazi yari amaze kugera mu nzu aho twari turi, ntekereza ko abana banjye umunani bose bapfuye, twarengewe n’amazi mu nzu.” Hanyuma, “Ingabo za marine n’amato yazo ni zo zaje kunkuramo na polisi, gusa byageze saa mbili za mu gitondo n’ingabo na polisi babuze uko bagera aho nari ndi, baje kunkuramo jye n’abana ariko tukiri bazima.”
Amaze korokora icyo kiza, Mukanoheri avuga ko yakodesherejwe n’Akarere ka Nyabihu aho kuba arambitse umusaya n’abana be umunani kugeza ubwo muri Kanama uyu mwaka, we na bagenzi be bari batuye mu manegeka baje gutuzwa mu Mudugudu w’Icyitegerezo wa Kabyaza.
Uwo Mudugudu wubatswe na Minisiteri y’Umutungo Kamere (MINIRENA), ibinyujije mu mushinga wayo wa RV3CBA wita ku ‘Guhangana n’ingaruka z’imihindagurikire y’Ikirere mu Majyaruguru y’Uburengerazuba bw’u Rwanda’ aho washyizwe n’umutwe w’Ingabo z’inkeragutabara.
‘Icyizere kirambye cy’ubuzima’
Mukanoheri n’abaturanyi be bo mu Mudugudu w’Ikitegerezo wa Kabyaza bahuriza ku kuvuga ko gukurwa mu manegeka gusa byabaremyemo umuco wo guharanira kugira ubuzima bwiza; batangaza ibyo baherereye ku kuba ngo mbere nta mwanya babonaga wo kwitekerezaho no gutekerereza imiryango yabo kubera ko ngo imitima yabo yahora ihagaze bitewe n’amanegeka bari batuyemo.
Mukanoheri agira ati “Ubu ndi umunyarwandakazi uzateza u Rwanda imbere; ibi byose mbikesha y’uko mu mutwe wanjye hatagihangayitse, nahangayikaga ntekereza aho ngomba kuba n’abana nabyaye.” Ubu, “mfite amazi mu rugo, abana banjye ntibakirara mu mukungugu, numva mu buzima bwanjye bwite nyakubahwa Perezida wa Repubulika ndi umuntu utazamukoza isoni kuko ni we nkesha ibi byose.”
Uwo mubyeyi yungamo ati “Njye n’umuryango wanjye turishimye cyane kandi turatuje (…) mu gihe abantu bo hanze basebya u Rwanda ngo nta bwo abantu bo mu cyiciro cya mbere [cy’ubudehe] barebwa, ngo bahora bafunze ibyo na byo ubu nabinyomoza! Ukeneye kureba ibyiza Perezida wa Repubulika akorera Abanyarwanda, akorera abantu batishoboye, yazaza kureba Umudugudu wa Kabyaza.”
Nyuma yo guhamya ko atekanye, izubarirashe.rw twabajije Mukanoheri ikigiye gukurikiraho mu mibereho ye ya buri munsi, maze ashimangira ko icyo yimirije imbere ari ukubyaza umusaruro ‘umutuzo’ afite yitanga mu buhinzi ari na ko ngo aharanira kugera ku yindi ntera mu mibereho ye.
Yagize ati “Ubu ndi umukire ntabwo ngitegereje inkunga, icyo nashakaga ni aho mba.” Hanyuma, “numva kwiteza imbere kwanjye ari uko ntazigera nsabiriza muri iki gihugu, kandi ntabwo nasabiriza mfite umuntu wambanjirije akampa urushoro rudahomba, urushoro rudahomba perezida wa Repubulika yampaye ni umutekano, hamwe n’uwo mutekano ngomba gukora ubuhinzi bwanjye nkatera imbere.”
Mukanoheri n’abana be umunani ubu batuye mu nzu y’ibyumba bine; ni inzu isakaje amabati atukura, irimo isima, ifungishijwe inzugi zikomeye z’ibyuma kandi irimo amashanyarazi n’amazi ari hafi yayo.
Kuri uyu wa Gatanu tariki ya 23 Ukuboza 2016, ubwo Minisitiri w’Umutongo Kamere, Dr. Vincent Biruta, yayoboraga umuhango wo gutaha ku mugaragaro Umudugudu w’Ikitegerezo wa Kabyaza yasabye imiryango 200 iwutuyemo guharanira kubyaza umusaruro ibikorwa remezo begerejwe birimo imihanda, amashuri, amazi n’umuriro kugira ngo biteze imbere.
Minisitiri Biruta yasabye by’umwihariko abo baturage kohereza abana babo mu mashuri no gukangukira guhanga indi mirimo idashingiye ku buhinzi, yanatangaje ko “bitarenze Umwaka wa 2020, 65% by’Abaturarwanda bazaba batuye mu midugudu naho 35% basigaye bakazaba batuye mu mijyi.”
Umudugudu w’Icyitegerezo wa Kabyaza wuzuye utwaye amafaranga y’u Rwanda Miliyari na miliyoni Magana atandatu na mirongo inani n’enye(1,684,000,000).

robotstxt: allowed

filter: keep


text:
Kuri iyi tariki ya 02 Kamena 2011, Diyosezi ya Byumba, Abasaserdoti bafatanyije n’Abakristu bose barifuriza Umushumba wa Diyosezi Myr Servilien NZAKAMWITA Anniversaire NZIZA y’Imyaka 15 amaze ari umushumba wa Diyosezi ya Byumba.
Musenyeri Servilien NZAKAMWITA wavukiye i Gatsirima muri Paruwasi ya Nyarurema, Diyosezi ya Byumba ku wa 20 Mata 1943, yahawe ubusaserdoti ku wa 11 Nyakanga 1971, maze ku wa 25 Werurwe 1996 Nyirubutungane Papa Yohani Pawulo II amutorera kuyobora Diyosezi ya Byumba.
Ku wa 02 Kamena 1996 nibwo yahawe ubwepiskopi i Byumba, aba umwepiskopi wa kabiri (Umwepiskopi wa mbere ni Nyakwigendera Myr Joseph RUZINDANA) uyoboye Diyosezi ya Byumba yashinzwe ku wa 05 Ugushyingo 1981.
ANNIVERSAIRE NZIZA NZIZA.


text:
22 KANAMA 2017
SIYERA LEWONE
Inkangu muri Siyera Lewone
Ku itariki ya 14 Kamena 2017, i Freetown mu murwa mukuru wa Siyera Lewone habaye umwuzure n’inkangu, byangije amaduka, imihanda, n’ingo z’abantu. Abantu basaga 400 barapfuye naho abagera kuri 600 baburirwa irengero. Abayobozi bafite impungenge ko imvura nikomeza kugwa izarushaho kwangiza ibintu byinshi.
Ibiro by’Abahamya ba Yehova byo muri Siyera Lewone, byatangaje ko nta Muhamya wakomeretse cyangwa ngo ahitanwe n’ibyo biza. Icyakora hari imiryango ibiri yavanywe mu byabo. Abasaza bo mu matorero ari mu gace kibasiwe n’ibiza basura bagenzi babo b’Abahamya kugira ngo babahumurize. Nanone kandi abo basaza bababwira ingamba bafata haramutse habaye ibindi biza.
Ushinzwe amakuru:
Ku rwego mpuzamahanga: David A. Semonian, Ibiro Bishinzwe Amakuru, +1-845-524-3000
Muri Siyera Lewone: Collin Attick, +232-76-67-90-75


text:
Icyamamarekazi muri Cinema Angelina Jolie aravumira kugahera Producer Harvey Weinstein washatse kumusambanya ubwo yayoboraga amashusho ya zimwe muri Filme yasohoye hambere yitwaje ko bizatuma zimenyekana kurushaho.
Icyamamarekazi muri Cinema Angelina Jolie aravumira kugahera Producer Harvey Weinstein washatse kumusambanya ubwo yayoboraga amashusho ya zimwe muri Filme yasohoye hambere yitwaje ko bizatuma zimenyekana kurushaho.
- Producer Harvey Weinstein yashatse gusambanya Angelina Jolie amubera ibamba
Ni nyuma y’uko muri iki cyumweru yarezwe n’abagore bagera kuri batatu bahamya ko yabafashe ku ngufu ubwo yabafashaga gutegura filme zitandukanye,uretse n’ibyo ngo usanga aho agiye hose atabakuraho ijisho.
Gwyneth Paltrow na Angelina jolie niho bahishuriye ko uyu mugabo ari ko ateye dore ko nabo ataboroheye mu gihe yayoboraga filimi bakinaga mu myaka yashize.
Batanze ubuhamya bavuga ko inshuro nyinshi mu gihe yabaga akora filimi bari gukinamo yashoboraga kubasanga mu byumba byabo akabasaba kugirana nabo umubano wihariye ariko bakamwangira nubwo babaga bafite ubwoba ko abirukana bityo bakemeza ko ubu bwoba bo batahaye agaciro hari abo yabufatiranamo akabahohotera.
Ibi byatumye Uwahoze ari perezida wa Leta Zunze Ubumwe za Amerika Barack Obama atangaza ko yatewe isesemi n’amakuru y’uko Harvey Weinstein, yafashe ku ngufu abagore batandukanye akanateza umwuka mubi mu baturage.
- ubusanzwe Weinstein na Obama bari inshuti magara
Mu kiganiro yagiranye n’ikinyamakuru Us Weekly Obama yagize ati “Njye na Michelle twatewe isesemi cyane n’amakuru avugwa kuri Harvey Weinstein. Abantu bose basuzugura abagore bakabatesha agaciro bigeze aho bagomba kubihanirwa hatitawe k’ubukire bwabo cyangwa izina bafite.”
Yakomeje kandi ashimira cyane aba bagore bagize ubutwari bwo gutamaza uyu mugabo aho yagize ati “Twakagombye kwishimira cyane ubutwari bw’aba bagore bateye intambwe bakavuga aya makuru ababaje. Dukeneye kubaka umuco, harimo no kongerera imbaraga abakobwa ndetse no kwigisha abahungu bacu kubahana."
Ibitekerezo
uyu mugabo agomba guhanwa Kanda hano umusubize
Angelina jolie afite umugabo? Kanda hano umusubize
Biteye kwibazwa, kuki bisohotse nyuma y'imyaka ingana gutya? kandi bose bakabivugira rimwe?? aho si inyota yifaranga bashaka cyangwa ngo bavugwe??? Kanda hano umusubize


text:
Abantu benshi iyo binjiye mu rukundo bakunda gushukwa nuko urukundo iyo rukiri rushyashya ruba rukiryoshye, aho buri wese aba yishimiye undi bigatuma hari ibyo yirengagiza kubaza uwo bakundana kandi biba ari ingenzi mbere y’uko bafata umwanzuro wo kubana.
Ni ngombwa rero kubaza ibibazo byose birebana n’ubuzima bwanyu mwembi, kandi bisesenguye ku buryo umenya umuntu neza uwo mugiye kubana ukamenya ibyo akunda, ibyo yanga, ndetse n’ibindi byinshi kugirango urusheho kumumenya.
Ibi ni bimwe mu bibazo abakundana benshi bakunze kubazanya mbere yo kubana ariko birashoboka ko haba hari n’ibindi bibazo wabaza uwo mukundana:
- Ni ikihe kintu cyakubayeho mu bwana bwawe kibabaje cyangwa gishimishije?
Kubaza iki kibazo bizagufasha kumenya ikintu kibi cyabaye ku mukunzi wawe kandi byagusha kumeya uko ugomba kumutwara mu gihe atamerewe neza, kumenya ibyiza byamubayeho rero, bishobora kuzagufasha kujya umwibutsa ibyo byiza yanyuzemo ku buryo bishobora kugufasha kumukura mu bihe bibi yagiyemo kubw’impamvu zitandukanye.
2 .Ni ibihe bintu by’ingenzi byaranze ubuzima bwawe kuva ukiri umwana?
Umukunzi wawe nakubwira ibyaranze ubuzima bwe kuva mu bwana uzabasha kumenya neza uwo ari we, aho akomora imyitwarire ajya agaragaza wenda ntinagushimishe, bizanagufasha kumenya neza umuryango akomokamo, bityo ubane n’umuntu umuzi kandi uzi impamvu za bimwe mu biranga imyitwarire ye, unamenye uko wamutwara mukabana neza.
- Ni iki utekereza ku mibonano mpuzabitsina ku bashakanye?
Imibonano mpuzabitsina ku bashakanye iyo ikozwe neza igashimisha impande zombi iba ingingo ikomeza imibanire y’umugabo n’umugore.
Kubaza umukunzi wawe icyo atekereza kuri iyi ngingo rero bizagufasha kumenya ikintu gishimisha umukunzi wawe ku bijyanye n’iyo ngingo, kandi uzabona amahirwe yo kumenya icyo wakora kugirango umushimishe bihagije bityo abeho yumva yishimiye kubana nawe.
- Ukiri umwana wumvaga uzakora iki?
Kubaza iki kibazo bizagufasha kumenya niba indoto umukunzi wawe yari afite ari umwana yaba yarazikabije cyangwa niba atarazikabije bikaba bigishoboka ko azazikabya bityo umenye icyo wamufasha kugirango agere kubyo yifuje imyaka myinshi. Ibi bibafitiye inyungu mwembi kuko mu gihe uzaba umufashije kugera ku nzozi ze azagukunda cyane kandi agufate nk’umuntu ukomeye mu buzima bwe.
- Ukurikije ibyo wumva abantu bavuga wumva bakuvugaho iki?
Umukunzi wawe nagusubiza iki kibao ntacyo aguhishe bizagufasha kumenya bya nyabyo umuntu mukundana uwo ari we kuko burya iyo ukunda umuntu hari ibyinshi utamubonaho kubera urukundo. Ibi kandi bishobora gutuma ugira icyo ukora mu gihe usanze umukunzi wawe avugwa nabi muri sosiyete.
- Ni ibihe bintu ukunda kurya?
Mukobwa/mugore, kumenya ibyo umukunzi wawe akunda kurya bizagufasha kujya umutegurira amafunguro amunyura utiriwe umubaza icyo uri buteke, hari n’igihe wasanga ibyo akunda utazi kubitegura bikagufasha gutangira kubyiga hakiri kare kugirango muzabane uzi guteka ibyo umukunzi wawe akunda.
- Ni akahe gaciro uha itariki y’amavuko yawe cyangwa iy’umukunzi wawe?
Hari abantu badakunda kwizihiza itariki y’amavuko hakaba n’abandi bumva ari umunsi ukomeye kuri bo ndetse mwaba mukundaka ntuhe agaciro iyo tariki akumva akakurakarira.
Abagabo benshi ntibaha agaciro umunsi w’amavuko yabo ndetse hari n’igihe umugore amutunguza impano (Surprise) bikavamo amakimbirane ugasanga umugabo abyakiriye nabi, kandi umugore yabikoze mu rwego rwo kumushimisha , rero biba byiza iyo umenye uko umukunzi wawe afata uwo munsi ukamenya uko witwara.
- Niki ukunda kuri wowe?
Iki gishobora kuba ari ikiri ku mubiri we cyangwa ari n’ikindi kintu gisanzwe, kubimenya rero bizatuma umenya byoroshye icyo wakora ngo yishime, guha agaciro icyo umukunzi wawe akunda kuri we bituma abona ko umukunda.
- Mbwira uwo uri we mu magambo macye?
Umukunzi wawe nakwibwira muri macye uzamenya uwo ari we kuko azakubwira ibyangombwa bitume urushaho kumumenya. Bizanakwereka ibintu afata nk’ingingo z’ingenzi ku buzima bwe maze na we ubyiteho umenye uko uzajya umushimisha.
10 Ese ni iki nakora utakwihanganira ku buryo gishobora kudutandukanya?
Kumenya ibi bizatuma umenya icyo ugomba kwitwararika ngo utisenyera, kuko hari benshi basenya ingo zabo batari babiteganyije ahubwo ari ukutamenya ugasanga bikuvuriyemo impamvu yo gutabana cyangwa kugira ibikomere by’umtima bitewe no kutamenya neza uwo mubana. Uzirinde kuvuga ngo iyo mbimenya!
- Ni ibihe bintu by’ingenzi unyifuzaho?
Kumenya ibyo umukunzi wawe akwifuzaho bizakwereka agaciro aguha ndetse n’ubushobozi akubonamo, kuko nakubwira ibyo akwifuzaho uko biri kose nuko azaba abona ko ushoboye kubimufasha, ikindi ni uko hari n’igihe uzasanga ibypo akwifuzaho bimwe utabifite/utabishobora, ibi bizatuma utangira kubyitoza cyangwa umubwize ukuri ko utabishoboye bityo azagushake abizi ko utabishoboye.
12 Utekereza iki ku micungire y’umutungo w’abashakanye?
Kuva kera kugeza uyu munsi imitungo ituma abantu bicana abandi bagatandukana, ibyo byose biterwa no kutaganira ku bijyanye n’imicungire y’umutungo w’abashakanye mbere y’uko babana.
Mbere yo kubana muba mugomba kwibaza muti ese muzasezerana irihe sezerano ku bijyanye n’umutungo? Ibi bizatuma mubana mwumva kimwe imicungire y’umutungo.
- Ni iyihe ntego yawe mu myaka itanu iri imbere?
Kumenya intego y’umuntu mukundana yo mu myaka inatu iri imbere bizagufasha kumenya niba umuntu mugiye kubana ari umunyamurava, akunda gukora ndetse no kuba mu buzima bufite intego ; cyangwa niba arui umunebwe uterye aho, bituma ufata umwanzuro hakiri kare.
14 Niki wumva uteganya kuzakora abantu bazakwibukiraho mbere yuko uva ku isi?
Gusubizwa iki kibazo bizagufasha kumenya niba umuntu mugiye kubana hari akamaro yagirira abandi kuko niba abayeho yumva ntakamaro yagirira abandi nawe ubwawe ntacyo yakumarira.
- Niki utekereza ku gufasha abatishoboye?
Hari abantu benshi bapfa iki kintu iyo bageze mu ngo zabo kuko ntabwo abantu bose bagira umutima w’impuhwe, bityo naramuka agusubije atabeshya uzamenya niba uwo mugiye kubana agira impuhwe kandi akaba yafasha abababaye cyangwa niba atabikozwa?
16 Ni akahe kazi wakoze igihe kinini?
Kumenya ibintu umukunzi wawe yamaze igihe kinini akora bizagufasha kumenya icyo ashoboye kurusha ibindi, kandi bikwereke uko azagufasha kubaho mu gihe muzaba mugeze mu buzima bugoranye dore ko iby’isi ari gatebe gatoki.
- Ufite amashuli angahe?
Kumenya neza amashuli umukunzi wawe afite bizatuma umenya uko abayeho kuko umuntu wize n’utarize baba batandukanye kandi hari ibyo ushobora kubwira umuntu wize utabwira utarize rero hari igihe wamubwira ibintu ntabyumve abaye atarize ugasanga abifashe nkaho ari ukumwiyemeraho kandi atari byo wari wateganyije.
- Ese hari ikindi gihugu wigeze ubamo? niba gihari wakoragayo iki?
Kumenya ibi bizagufasha kumenya imico y’ahandi umukunzi wawe yaba afite kuko ibihugu bitandukanyije imico, rero abaye yarahabaye ashobora kuba hari indi mico yaba afite itandukanye n’iyo wowe ufite ukareba niba wabasha kuyihanganira ibaye ihari.
- Ni iki wahuye nacyo mu rukundo udashaka kuzongera guhura na cyo mu bihe bizaza?
Nuramuka umenye ikintu cyababaje umukunzi wawe mu rukundo rwo mu gihe cyashize, bizagufasha kumenya icyamutandukanyije n’umukunzi we wa mbere bitume ucyirinda kugirango bitazatuma nawe mutandukana.
- Mpa urugero rw’ikintu umuntu yagukoreye kikagushimisha cyane?
Hari igihe umuntu mukundana yaratandukanye n’undi ariko agahora yibuka icyo uwo batandukanye yamukoreye. Kukimenya rero byagufasha kumenya ibyo wakora ngo yishime kandi umwibagize uwa mbere, nubikora azabona ko umwitayeho rwose umenya ibimushimisha ukabikora, bizatuma ahora yumva nta muntu wamukunda nkuko umukunda ahore agukunda ntakuguhararukwa.
- Imibonano mpuzabitsina ku bantu batarabana uyifata ute?
Hari abantu cyane cyane abasore usanga batekereza ko imibonano mpuzabitsina ari ngombwa ku bantu bakundana batarabana hakaba n’abatabikozwa, Nyamara abahanga bagaragaza ko imibonano ntaho ihuriye n’urukundo, umukunzi wawe nagusubiza iki kibazo rero bizagufasha kumenya niba agukunda by’ukuri kandi ko nta kibi akwifuzaho cyane ko umuntu ugukunda atatuma ugira ibibazo mu buzima bwawe nko gutwara inda zitateganyijwe.
- Ni gute wakwita ku muntu urwaye ari wowe murikumwe gusa?
Kumenya uko umukunzi wawe yitwara ku muntu urwaye bizagufasha kumenya niba umunsi warwaye azashobora kukwitaho cyangwa niba azabasha kugufasha kurera abana muzaba mwarabyaranye.
- Usengera mu rihe dini?
Idini ni ikintu gikunda gutandukanya abntu batari bacye kandi bendaga kurushinga, ni byiza rero ko mubiganiraho mbere mukabyumvikanaho kugirango bitazatuma urukundo rwanyu ruzamo agatotsi kandi mwaramaze kurugeza kure hashoboka.
- Wifuza ko twazabyara abana bangahe?
Umubare w’abana mu rugo ujya utuma abantu basenya ingo zabo bitewe nuko umwe ashaka kubyara benshi undi atabishaka, rero ni byiza ko mubumvikanaho mbere mukajya kubana muzi uko bizagenda kugirango muzabane mu bwumvikane kandi n’abana banyu bazagire ubuzima bwiza kandi babone urukundo ruhagije rw’ababyeyi.
- Ufite ababyeyi n’abavandimwe?
Kumenya niba umukunzi wawe afite ababyeyi cyangwa abavandimwe, bizagufasha kumenya ubuzima yabayemo mbere yuko mubana. Hari igihe usanga yarabaye imfubyi akiri umwana cyangwa yarabuze abavandimwe yakundaga bitume umwitaho umwibagize agahinda yatewe n’ubupfubyi cyangwa kubura abe.
- Ukunda kwamaba imyenda imeze ite? Ukunda se ayahe mabara?
Kumenya icyo umukunzi wawe akunda kwambara n’ibara akunda kwambara bizagufasha kumenya uko wamugurira impano y’umwenda umushimishije. Ibi bizatuma abona ko umwitayeho kuko umuzaniye ikintu akunda.


text:
Iki gikorwa cyabaye kuwa 24 Ukuboza 2016, aho iri shuri rikorera mu mujyi wa Kigali ku cyicaro cy’Itorero Inkuru Nziza.
Abana biga gucuranga ibyuma bitandukanye bya muzika birimo Piano, Guitar n’ingoma.
Karangwa Samson, umwe mu babyeyi barerera muri iri shuri yishimiye urwego abana bagezeho mu gucuranga avuga ko bitanga icyizere ko abana bazakura bazi gucuranga hamwe no gukunda Imana no kuyikorera.
Ati “Ibi ni byiza. mu gihe gito bamaze biga biratanga icyizere ko mu minsi iza baba bazi neza gucuranga indirimbo ziramya Imana kandi babitojwe hakiri kare bizabafasha mu gihe kizaza.”
Inkurunziza Russy w’imyaka 14, umaze ibyumweru bitatu yiga kuvuza ingoma muri iri shuri yavuze ko we na bagenzi be bamaze kwiga byinshi bizabafasha mu buzima buri imbere cyane cyane gukunda no gukorera Imana babinyujije mu muziki.
Ati “Byinshi maze kwigira hano na bagenzi banjye, bizadufasha gukorera Imana n’umugisha binyuze mu muziki. Mu biruhuko usanga abana birirwa bareba film kandi nta kintu zungura ariko twe twitoza gukorera Imana.”
Peter Ntigurirwa, Umuyobozi w’ishuri avuga ko ukwezi kwa mbere basoje kwatanze umusaruro kandi ukwezi gutaha azashyiramo imbaraga zihagije akanorohereza abana b’abakobwa abashya n’abasanzwe.
Ati “Mu by’ukuri iki cyiciro cyatangiye mu Ukuboza, namwe mwabibonye uko abana bacuranze ni ibigaragarira buri wese. Turifuza ko umubare w’abacuranga mu nsengero n’ahandi wazamuka. Turashaka gufasha umwana w’umukobwa cyane kuko urebye usanga mu muziki asa n’utari ku rwego rumwe n’abandi.”
Iki cyicyiro cya mbere gisojwe kirimo abana 65, abahungu 40 n’abakobwa 25 kuva ku myaka itanu kuzamura, aho buri wese yigaga gucuranga ku giti cye, kikazasubukurwa kuwa Gatatu w’icyumweru gitaha batangira kwiga gucuranga mu matsinda.


text:
IMBARAGA Z'IMANA MU BIKORWA
1 Abakorinto 2:1-5," Ni cyo gituma bene Data, ubwo nazaga iwanyu ntaje ndi umuhanga n’intyoza yo kuvuga, cyangwa mfite ubwenge buhebuje mbabwira ibihamya by’Imana, kuko nagambiriye kutagira ikindi mbamenyesha keretse Yesu Kristo, ari we Yesu Kristo wabambwe. Nabanaga namwe mfite intege nke, ntinya mpinda umushyitsi mwinshi, n’ibyo navugaga nkabwiriza ntibyari amagambo y’ubwenge yo kwemeza abantu, ahubwo byari ibigaragaza Umwuka n’imbaraga, kugira ngo kwizera kwanyu kudahagararira ku bwenge bw’abantu, ahubwo mu mbaraga z’Imana. "
Ukwizera kwacu ntigukwiye kubakira ku mitekerereze iyobora isi cyangwa ikindi ahubwo kw'Ijambo ry'Imana n'imbaraga zayo zirihamiriza! Iyo Imana iri gukora , utarabibonesha amaso y'umubiri bizahora ari nk'inzozi. Ibi ni ukubera ko imbaraga z'Imana ntabwo zisobanurwa n'ubwenge bwa kimuntu.
Ukwizera k'umwimerere ni ugushingiye kw'ijambo ry'Imana kandi imbaraga zaryo rigusohoza . Ijambo ry'Imana n'umwimerere kandi ntabwo ryahindutse ahubwo impamvu zitandukanye nizo zitubuza kubona kugaragara kw'izo mbaraga.
Izo mbaraga z'Imana rihishura kuri uwo wavutse ubwa kabiri. Kuko utamenya Imana binyuze mu bwenge bwa kimuntu. Kuko Ijambo ry'Imana rifite muriryo ubwenge burenze kuruta ubw'abantu kandi ntabwo butahurwa cyangwa ngo bwizerwe binyuze mu mitekerereze yashyizweho n'abantu.
Matayo 28:18," Nuko Yesu arabegera avugana na bo ati “Nahawe ubutware bwose mu ijuru no mu isi."
Yesu Kristo ntabwo yadusigiye amagambo yanditswe mu inyandiko gusa n'ibidashoboka. Ahubwo yadusigiye imbaraga n'ubushobozi. Ntucike intege gusa ureke ukwizera gukomeze gushingire ku kuri kw'Ijambo ry'Imana no mu mbaraga zaryo zirisohoza. Kuko igihe cyose ubasha kuba uhumeka ibintu byose birashoboka. Yesu yaduhaye misiyo n'imbaraga ziyisohoza.
Umwanditsi


text:
Ubusanzwe gukunda ni ibintu biba ku muntu bitewe n’ ibyiyumviro bye akumva akunze umuntu runaka. Gusa buri wese yifuza kuba yakundwa urukundo nyakuri kuko urukundo iyo rujemo kubeshyanya rurushaho kubiha.
Urubuga dukesha iyi nkuru "whowafica.com” ruvuga ko hari ibintu bigera kuri 6 by’ingenzi bishobora kukwemeza ko umusore agukunda by’ukuri .
1. Agumana nawe waba uri mu bihe byiza n’ibibi. Umuntu ugukunda ntabwo yishimana nawe mu bihe byiza gusa ahubwo no mubihe bibi akuba hafi akakwegera akifatanya nawe.
2. Yifuza kukumenya kurusha abandi: Ikizakubwira ko umuntu agukunda ni uko yumva yakumenya kuva hasi kugera hejuru kugirango akwiyumvemo anakuzi neza, ku buryo agutandukanya n’abandi, wowe akagufata nk’umuntu w’agaciro gakomeye.
3. Akubwira buri kimwe: Umuhungu ugukunda by’ ukuri akubwira icyo atekereza cyose kugirango mujye inama kubyaba bitagenda neza mu rukundo rwanyu bityo mukabishakira umuti muri hamwe kugira ngo n’ udi munsi bitazasubira.
4. Yirinda icyaguhungabanya: Ahora yumva yakurwanira ishyaka kugira ngo umutekano wawe uhore ari nta makemwa kabone yewe niyo yaba nta bigango abayumva ntacyagukoraho arebera ahubwo buri gihe yumva yabanza mu bimbere mugihe habayeho ibyago kuri wowe.
5. Aguharira umwanya we wose: Igihe cyose afite cyo kuruhuka yumva mwaba muri kumwe kabone yewe nubwo yaba afite akazi yumva iteka mwahorana bitewe n’uburyo aba akwiyumvamo.
6. Iyo agukoshereje agusaba imbabazi: Mu buzima tubamo ntawe utagira ikosa, iyo aguye mu ikosa rero araryemera kandi akanarisabira imbabazi kuko aba yumva abangamiwe no kubaho mutavuga rumwe.
Mukobwa rero niba ufite umusore wibwira ko agukunda nyabyo, uzamurebere kuri ibi bimenyetso tukubwiye.
507 Views
Kwamamaza


text:
Abatwara abagenzi kuri moto mu Mujyi wa Kigali bibumbiye muri Koperative Mba Hafi baremeza ko bakomeje gahunda yo kubyaza umusasaruro wo kwibumbira hamwe bakora ibikorwa biganisha ku iterambere
Ibi bongeye kubishimangira tariki ya 30 Ukwakira 2017 mu nama rusange ya Koperative Mbahafi igamije gusuzuma aho bageze n’uko bahagaze mu mikorere n’iterambere rya Koperative.
Muri iyi nama bunguranye ibitekerezo ku mikorere ya koperative n’imikoranire myiza hagati y’ubuyobozi bwayo n’abanyamuryango ndetse n’inzego zishinzwe imikorere y’abamotari (RURA ne Polisi) basanga ari ngombwa gukomeza kurangwa n’ubufatanye no gushaka ibisubizo by’ibibazo bahura nabyo mu kazi kabo.
Habaye kandi amatora y’abagize ubuyobozi bwa Koperative Mbahafi,abanyamuryango bakaba barakomeje kugirira icyizere cyo kubayobora Ndayambaje Jean Pierre wari usanzwe ari Perezida wa Koperative na bamwe mubo basanzwe bfatanyije ubuyobozi kubera imikorere myiza iganda ibaranga umunsi ku wundi.
Abagize komite nyobozi batowe hari Ndayambajge- Ndekezi Jean Pierre, Perezida, Uwamahoro Jean Bosco, Visi-Perezida,Mukeshimana Félicien, Umunyamabanga (Secrétaire),Umujyanama, Nduwumwe Jean Bosco,M.Maurice, yatowe mu bugenzuzi.
Perezida w’Inama y’Ubutegetsi ya Koperative Mba Hafi, Ndayambaje Jean Pierre, avuga ko batazahswema gushaka iyatuma koperative ikataza mu iterambere kuko icyo bashyize imbere ari uguteza imbere abanyamuryango kandi bakabikora bafatanije n’abanyamuryango bose bagafatana urunana ibyemezo bigasyirwa mu bikorwa bafatanije bose.
Ndayambaje-Ndekezi Jean Pierre, Perezida wa Koperative Mbahafi
Agira ati, ibyo twifuza kugeraho we nka komite ntitwabyishoboza ubwacu ahubwo tugomba gufatanya n’ abanyamuryango bose. Ndasaba abanyamuryango gukomeza kurangwa n’ikinyabupfura mu muhanda, birinda urugomo n’izindi ngeso mbi zidakwiriye kuranga umumotari wo muri koperative Mbahafi.”
Mukeshimana Félicien, umwe mu banyamuryango ba Koperative Mbahafi, avuga ko kuyibamo ari iby’igiro gikomeye.
Agira ati, “Kwishyira hamwe muri koperative Mbahafi, bizatuma tugumbya kubasha kwiteza imbere na gahunda twashyize mu bikorwa bitaganyijwe tuka tugomba kuzigeraho ukobyagenda kose nkurikije uko twabiharukye twese.”
Akomeza avuga ko yahisemo gutwara moto abikunze kandi abona ari akazi nk’akandi kuko kamutungiye umuryango kabasha no kugenda atera imbere mu bikorwa bitandukanye.
Ariane na Clarisse, abakozi bahoraho ba Koperative Mbahafi, bavuga ko basanga muri koperative Mbahafi nta kibazo kuko bakorana neza kandi bakuzuzanya. Bagira bati,” niyo hari ikibazo umuntu ahuye nacyo umuntu akigeza ku buyobozi ,bukagishakira igisubizo kiboneye bukihutira kugikemura bidatinze buri wese agakora yumva atekanye muri we.”
Muri iyi nama rusange, abanyamuryango bafashe umwanzuro bemeza ko mu gushaka icyatuma Koperative Mbahafi itera imbere , bagomba gushyira mu bikorwa ibikubiye muri gahunda y’ibikorwa by’iterambere bagomba kugeraho (Plan d’action) bemeza ko mu ntangiriro z’umwaka utaha wa 2018 muri Werurwe bazafungura uburiro (Restaurant Mbahafi) aho abamotari n’abandi bantu bose bibishaka bazajya bajya kurira naho mu kwezi k’ukuboza 2018 bakazaba bafunguye aho bogereza imodoka (Ikinamba), ibyo bikorwa byombi ibyo bikorwa byombi bikazongera umusaruro uzajya ubivamo ukazaja fasha koperative mu iterambere ryayo.
Koperative Mba Hafi yashinzwe mu mwaka wa 2014, igizwe n’abanyamuryango 20 , kuri ubu bakaba barenga abamotari barenga 800 buri wese akaba asabwa gutanga umugabane umwwemerera kuba umunyamuryango.
Kagaba Emmanuel, umwezi.net


text:
Ku wa Gatandatu tariki 2 Nyakanga 2017 ni bwo habaye igitaramo gikomeye cyabaye ku nshuro ya mbere cya Rwanda Fiesta, iki gitaramo cyari cyahuruje imbaga cyabereyemo udushya twinshi benshi biboneye ariko hari n’ibyo abantu batabonye byahabereye.
Muri ibi byahabereye abafana batiboneye n’amaso kugira ngo ubimenye byasabaga kuba hari umuntu uri mu bategura iki gitaramo waguha amakuru yose wifuza, ibyo biba bigoye ari nayo mpamvu ibyabereye i Nyamata byari byagizwe ibanga byose umuntu atabimenya ariko aha twabahitiyemo bitanu by’ingenzi twabashije kubatohoreza.
1.Urubyiniro, abaruteye n’ibyuma byose si ibyo mu Rwanda…
Abitabiriye iki gitaramo bari batangiye kwitotombera urwego ruri hasi ibyuma byatangiye igitaramo bivugiraho icyakora uko iminota yicumaga ibyuma byagendaga bikira gahoro gahoro bigeza ubwo bikize burundu. Mu gushaka kumenya nyiri ibi byuma twaje gutahura ko ibi byuma byakoreshejwe muri iki gitaramo kimwe n’ababikoresheje bose bari bavuye muri Tanzania.
2.Vanessa Mdee yageze mu Rwanda igitaramo cyatangiye…
Abanyamakuru bari ahabereye igitaramo bibajije impamvu igitaramo cyatinze gutangira bituma bajya gushakisha amakuru yizewe dore ko havugwaga byinshi, icyakora kumenya icyatindije iki gitaramo ntabwo byari byoroshye Gusa muri uko gushakisha nibwo twamenye ko Vanessa Mdee yageze ku kibuga cy’indege igitaramo cyatangiye dore ko yageze i Nyamata ahaberaga igitaramo saa mbiri n’igice z’ijoro nyamara icyo gihe ba Mcs bari batangiye gushyushya abantu bijujutiraga ko amasaha ari kugenda igitaramo kidatangira.
3.Diamond yashwanyeho n’abateguye igitaramo bapfa amasaha…
Igitaramo kikirangira hatangiye gukwirakwizwa ibihuha ko Diamond yaba ari mu bagitindije aburana na Morgan Hertage k’uwabanza ku rubyiniro, ibi byatumye twegera umwe mu bantu bari bafite umwanya umwemerera kuba afite byinshi azi kuri iki gitaramo wari uri kumwe n’aba bahanzi maze atubwira ko atari byo ahubwo mu kubihakana agira ati”Ahubwo Diamond amasaha amaze gukura yatangiye gushwana asaba kwiririmbira akajya kuruhuka, icyo gihe ni mu masaha bari bategereje ko Vanessa Mdee amara kwitegura ngo ajye ku rubyiniro. Dore ko gahunda yari ipanzwe ari uko natinda gusoza kwitegura habanza kujyaho Morgan Hertage, Vanessa Mdee na Diamond bakaba aribo basoza igitaramo. Icyo gihe rero impaka zahise zishira kuko Vanessa Mdee yahise aboneka gahunda igakomeza uko yari ipanze.”
4.Diamond yanze kujya i Nyamata mu ndege ahitamo guca iy’ubutaka…
Ava i Goma agaruka i Kigali, Diamond yagombaga guca i Kanombe kuko indege yari arimo ni yo yagombaga gufata abagize Morgan Hertage bakajyana i Nyamata. gusa ibi siko byagenze dore ko ubwo indege yageraga i Kanombe, Morgan Hertage bayigiyemo bonyine naho Diamond aca iy’ubutaka agenda n’imodoka aho yari kumwe n’umujyanama we kimwe n’abari bashinzwe umutekano we gusa.
5.Vanessa Mdee yageze ku kibuga cy’indege atega ‘Taxis voiture’ imugeza i Nyamata…
Bitewe nuko yageze mu Rwanda akererewe, Vanessa Mdee yageze ku kibuga cy’indege i Kanombe igitaramo cyatangiye abura uwajya kumwakira, akoze kuri telefone asanga akazi kabaye akazi bamusaba ko yatega Taxis imugeza kuri Hotel yagombaga kuberaho igitaramo, iki gihe nta muntu numwe mu bategura igitaramo bari kumwe ahubwo ageze kuri Hotel nibwo yabahamagaye bamwoherereza abasore bo kumucungira umutekano yinjira muri Hotel.
Ngayo nguko ibi kimwe n’ibindi byabaye abantu bari bakibaza cyangwa batazi byabereye i Nyamata muri iki gitaramo cyavugishije abatari bake. Aya makuru tukaba twarayakuye ahantu hizewe ndetse no mu bantu bari bafite ubushobozi bwo kuba bayazi.
REBA HANO UKO DIAMOND NA VANESSA MDEE BARIRIMBYE MURI IKI GITARAMO
Posted by Janvier Romeo kuri Rwandapaparazzi.rw/ Kigali
47,128 total views, 0 views today


text:
Alphonsine wasengeraga mu itorero rya Zion Temple riyobowe na DR Paul Gitwaza, aravuga ko abayobozi bayoboye iri torero bamwirukanye ku kazi batamuhaye ibyo amategeko amuteganyiriza nyuma yo ku mwirukana muri 2014 yari amaze imyaka 7 abakorera isuku mu ivuriro ryabo.
Imyaka itatu irashize AYINKAMIYE Alphonsine asiragira mu nkiko no mu miryango irwanya ruswa n’akarengane asaba ibyo amategeko amwemerera nk’ umukozi wese ufite amasezerano y’akazi yemererwa atarabibona.
Reba Videwo hano
Avuga ko muri iyi miryango hari iyagiye igerageza kumuhuza n’aba bayobozi nyamara bikagera aho basaba aba bayobozi gukemura iki kibazo mu maguru mashya bikanga kuko ngo bitumvikana ukuntu umuntu nkuyu w’umukene yirukanwa adahawe ibyo amategeko amuteganyiriza mu itorero rikize nk’iri.
Yagize ati, “ Nagiragango munkorere ubuvugizi kuko narenganyijwe n’abantu bakomeye natangiye gukora isuku mu kigo nderabuzima cya Zion Temple kitwa betesida muri 2007 icyo gihe nari mfite amasezerano y’akazi yamaraga imyaka ibiri tukongera tukayavugura bigeze aho ntibongera kumpa amasezerano hashije umwaka n’igice baranyirukana ariko uwo mwaka n’igice ntibari barampaye amasezerano ariko bataranambwiye impamvu ntayafite gusa abanyamategeko bambwiye ko iyo umuntu aguhagarikiye amazeserano ntabikubwire uba ugikorera kuyambere, ubwo rero urumva ko hari ibyo bangomba, naje kubibabaza barabyirengagiza nyuma nitabaza inkiko banga kuzitaba bampa umwanzuro w’urubanza bambwira ko nareze uwo ntagombaga kurega ko nagombaga kurega Zion Temple ubwo mbibwira abanyamategeko bambwira ko nashaka ikiciro cy’ubudehe nkakibaha bakamburanira.
- Barabahamagaje banga kwitaba
Akomeza avuga ko yaje kwitabaza imiryango irwanya ruswa n’akarengane ayitakira agirango imufashe ariko bagasaba abo bireba kugira icyo bakora ariko ntibagire icyo babikoraho bakamwirengagiza kugeza igihe umwe mubayobozi yamubwiye ko nanjya munkiko bizamara umwaka bitarakemuka ibintu bias no kumuhima.
Yagize ati, “ Nitabaje imiryango iryanya ruswa n’akarengane CREDOH na Transparence Rwanda barabahamagara ariko biba ibyubusa kuko ibyo bemeye batabikoze ndetse twanagiye kuri CREDOH batwandikira urwandiko ruriho ibyo bagombaga kubahiriza ariko ntibabikurikiza ku buryo urwo rupapuro banarusinyeho bwa kabiri banyizeza ko bikemutse ntakibazo.”
- Aya masezerano yasimywe na Dr Paul Gitwaza
Mugushaka kumenya koko niba ibyo AYINKAMIYE Alphonsine avuga ko ari ukuri twahamagaye umuyobozi w’itorero rya Zion Temple Dr Paul Gitwaza telephone ye ntiyacamo tunahamagara ushinzwe itangaza makuru Frori ntiya twitaba duhamagara Pasiteri Asalias umuyobozi w’ikigo nderabuzima cya Zion Temple yakoragaho isuku we atubwira ko uyu AYINKAMIYE Alphonsine ari umwana wabo bamubuze ngo bamwishyure ariko ko ntakibazo bafitanye.
- Pasiteri Azalias umuyobozi w’ikigo nderabuzima cya Zion Temple
Yagize ati, “ Nibyo koko AYINKAMIYE Alphonsine ni umwana wacu ariko kandi twaramubuze ngo tumuhe amafaranga gusa twagize ubukene kuko hari abantu bataratwishyura batinze kutwishyura ariko ikibazo cye turakizi turanagitekereza tura mwishyura vuba cyane”
Twashatse kumenya niba itorero rya Zion ari itorero ryabura amafaranga yo kwishyura umuyoboke wabo dore ko avuga ko hari igihe bahembwaga amafaranga avuyeyo maze atubwira ko batakibaha amafaranga ngo kuko basigaye birwariza.
Yagize ati, “ Ntabwo bakiduha amafaranga dusigaye twirwariza ubu ngubu ariko ikibazo cye turagikemura vuba cyane arabona amafaranga ye […] ntabwo twarangaye twagize ubukene abantu bagombaga kutwishyura baratinze.”
AYINKAMIYE Alphonsine yatangiye gukora muri iki kigo kuva mu mwaka wa 2007 asezererwa ku kazi mu mwaka wa 25/11/2014 aho yatangirwaga ubwishingizi ariko kuva mu mwaka wa 2013 ntaho bigaragara ko yatangirwaga umusanzu muri RSSB kuko bigaragara ko ayo mafaranga atatagwaga ndetse anavuga ko hari amafaranga yakatwaga yo gusorera leta ariko RRA ikaba yara mubwiye ko itamuzi ibi bikiyongeraho kuba hari umwaka wageraga muri RSSB agasanga hari aho bageraga umushahara we bakawugabanya [bivuze ko hari amanyanga yakorwaga mukugabanya ubwizigame bamutangiraga]
Arasaba ko yakwishyurwa cyangwa hakaboneka abanyamategeko bamufasha mubijyanye n’amategeko.
By Nsengimana Theoneste
Muba mwabuze ibyo murya mukumvako kuvuga gitwaza muri bubone icyo murya mumushyire hasi mushakire ahandi kuko ntimuzamushobora ubu c ibi mwanditse bihuriyehe numutwe wamagambo
Ubuse Gitwaza ahuriyehe niyinkuru ?mumushinje ubwambuzi,ntahantu mutweretse bahuriye,murumva mudasebanya koko,biriya mukazi wabosanga henshi ariko ntibivuze ko niba ivuriro ariryitorero,muhite mushinja apotre ubwambuzi,umutwe wiy’inkuru ntiwarukwiye kwitwa kueiya.
Ubwo kandi wasanga nawe uhasengera none ushoje utukana ubwo se wowe wihesheje agaciro soma neza ziriya Nyandiko uvaneho amarangamutima
Ko musebya Dr Gitwaza ubwo murumva yaramwambuye ? Mwakagombye kumenya nimpamvu abanya mategeko batamwunganira ninzego zishinzwe kurwanya ruswa na karengane bamuretse nuko ntakuri kurimo birababaje kubona abanyamakuru bihutira gusebya Appotre ubwo muramuhembye ? Mujye mugira ikinyabupfura ntabunya mwuga uretse kwitesha agaciro ko mutavuga abayobozi bahora barya ibya rubanda none ngo Gitwaza ntanisoni ?


text:
Minisitiri w’Ubutegetsi bw’Igihugu Francis Kaboneka arasaba abanyamabanga nshingwabikorwa b’imirenge gukoresha ububasha bahabwa n’itegeko bafata ibyemezo ku neza y’abaturage hagamijwe kuzamura iterambere ry’igihugu.
Ni ubutumwa minisitiri Kaboneka yatanze mu ijoro ryo kuri iki Cyumweru tariki ya 2 Mata 2017 mu Kigo cy’Ubutore cya Nkumba kiri mu Karere ka Burera, ubwo yasozaga itorero ryari rimaze icyumweru rihuje abanyamabanga nshingwa bikorwa b’imirenge yose y’igihugu bari kumwe n’abayobozi bo mu turere twose bashinzwe imiyoborere, izo ntore z’abayobozi zikaba zarahawe izina rya ‘Isonga’.
Minisitiri w’ubutegetsi bw’igihugu yibukije bariya bayobozi ko “Umuyobozi nyawe ari ufata icyemezo, umuyobozi ntajenjeka, umuyobozi ntagedera ku marangamutima, umuyobozi agira icyerekezo.”
Kaboneka yabwiye aba bayobozi ko bakwiye gutekereza gufata ibyemezo bifitiye rubanda nyamwinshi akamaro hagamijwe iterambere ridaheza, ati “Gira icyerekezo cy’umurenge wawe, bidashingiye ku marangamutima, bishingiye nyungu z’abaturage ushinzwe kuyobora. Mufate ibyemezo. Nujyaho ukajenjeka ukavuga ngo ‘mfate icyemezo? Singifate?’ Icyo gihe igihe kiri kugucika, ntabwo uzakigarura, rero mufate ibyemezo.”
Yakomeje agira ati“Ubushakashatsi bugaragazwa na RGB bwerekana ko umwanda aho uri ha mbere ni mu maresitora yo mu turere no mu mirenge (…) nimuyafunge, mugende mumubwire[nyiri resitora] niba yanze kwisubiraho muhafunge. Nuhafunga hakagira ukubwira ngo wakoze ishyano, wafungiye kanaka nashaka avuze induru kugeza ikemuye icyo kibazo; aho ngaho tuzagushyigikira ijana ku ijana”.
Minisitiri Kaboneka yavuze ko hari ubwo bariya bayobozi badakoresha ububasha bafite bwo gufata ibyemezo kuri gahunda zitandukanye Leta igenera abaturage bashinzwe gukurikirana, ati “Mufite inshingano yo gukurikirana gahunda zose, murora uko zishyirwa mu bikorwa; ibi kugira ngo bibashobokere nk’abayobozi mujye mufata ibyemezo, ikibabaje abantu batinya gufata ibyemezo bizima byagera mu byemezo by’amafuti bakabifata nta n’uwo bagishije inama.”
Abanyamabanga nshingwabikorwa b’imirenge batozwaga biganjemo abashya baherutse gusimbura abagiye begura ku mpamvu zitandukanye, bakaba bavuga ko impanuro ku gufata ibyemezo bahawe na minisitiri Kaboneka bagiye kuzubakiraho mu rwego rwo gusohoza inshingano nshya baherutse guhabwa.
Mukasano Gaudance, umunyamabanga nshingwabikorwa w’Umurenge wa Nyange mu Karere ka Ngororero, akaba yaritabiriye itorero amaze icyumweru ahawe inshingano zo kuyobora uwo murenge, agira ati “Umuyobozi agoba kwigirira ikizere, ariko ikizere cyawe akaba atari icy’amafuti (…) Jyewe ndashingira ku mategeko ubundi nzayubakireho kugira ngo abaturage nzabahe serivisi nziza kandi inoze ubundi bihute mu iterambere banazamure igihugu muri rusange.”
Havugimana Emmanuel, uyobora Umurenge wa Karenge mu Karere ka Rwamagana, we agirata ati “Gufata ibyemezo bikakaye birimo guca umwanda no kwita ku isuku mu maresitora n’ahandi, tuvuye aha twabyiyemeje, twabwiwe ko tudakwiye gutinya kwiteranya, ubu rero tugiye kubikora cyane ko minister yatubwiye ko azadufasha aho tuzamukenera hose.”.
Twitter: @Umurengezis


text:
Ku musi wejo Ikinyamakuru Rwandapaparazzi.rw cyasuye The Fitness factory GYM ibarizwa mw’isoko rya Nyarugenge Dore ko hashize imyaka hafi 4 iyi GYM ikorera mw’isoko rya Nyarugenge muri etage ya 3 Nkuko bisanzwe Rwandapaparazzi.rw igenda isura Company zitandukanye ndetse n’ibindi bikorwa bya bantu bagenda bakora Dushaka kumenya koko ibyo bakora niba babikora neza cyagwa nabi rimwe na rimwe tukanenga cyagwa tugashima tukabitangariza abasomyi bacu kuko nibyo twiyemeje gutangaza amakuru atandukanye ariyo mpamvu twahisemo kujya gusura iyi GYM kugirango natwe twihere Amaso ku byo twumva umusi kuwundi bavuga kuri Iyi GYM Tonic.
Tukihagera twahasanze abantu barimo bakora siporo ndetse arabagabo na bakobwa ndetse na badamu barimo gutozwa n’umutoza wabigenewe ariwe uyoboye abo bantu bose Dore ko iyi Sale ya The Fitness factory GYM ifite ama Sale 2 imwe haba harimo abagorora ingingo mu buryo butandukanye indi nayo ikabamo abandi baterura ibyuma biremereye ndetse ni naho usanga ibyuma bitandukanye birimo amagale banyonga ndetse ni zindi machine zigufasha kwirukiraho.
Ubwo twageragamo twahasanze umutoza waho Usa naho amaze imyaka mu butoza uzwi kwizina rya VICK uyu musore w’ibigango yagiranye Ikiganiro kigufi N’umunyamakuru wacu Alex Masha maze Adutangariza byinshi ku bijyanye niyo GYM ndetse nicyo Siporo ifasha abantu bayikora yatangiye agira ati.
Ubusanzwe gukora siporo ni bintu byiza cyane ku buzima bwa bantu kuko bifasha umuntu Amaraso ye gutembera neza ndetse no gukira indwara zimwe zikunda kwibasira abantu harimo nka Girpe cyagwa umunaniro ndetse no kutarwaraguruka buri kanya ati jyewe nshobora kumara imyaka ntazi ntararwara na rimwe sinkubeshya iyo ukora siporo kenshi ntaho Marariya cyagwa ibindi birwara bikunda kwiganza umubiri w’umuntu bibona aho bipfumurira ati siporo ni ngenzi ku muntu Vick yakomeje avuga ko abantu bafite ubunini bwa barembeje cyagwa ku bantu bashaka kubaka umubiri wabo ati nta handi wakura umuti atari muri Siporo Alex Masha yabajije Vick ati ese Abantu ba byibushye cyane koko bashobora kunanuka bagasubira kuri Taile ntoya? Vick yasubije atarya Indimi ati ibyo ni bintu twe tubona buri gihe ati uje hano muri Fitness factory GYM Ugahura N’umutoza wahano yaba jyewe cyagwa undi twe twaguha igihe runaka ukora imisi wihaye ukaba wataye ibiro mu gihe gito cyane.Ati jye njya numva ku maradio amwe bavuga ngo batanga imiti yo gutera akabariro nkumva birantangaje iyo ukora siporo ntibigusaba kunywa uwo muti ngo umenye gutera akabariro hoya kora siporo zawe ubundi urye nkuko bikwiye umubiri wawe amaraso atembere neza ubundi nibyo bya kabariro byose bikubiye muri siporo ukora ati umuntu ukora siporo neza ntabwo ananirwa gutera akabariro!! niwo muti jye nabwira abantu ukora neza.
Nkuko twabibabwiye hejuru muri Fitness factory GYM harimo ni bikoresho bya siporo bihagurishwa nk’inkweto Imyenda ya siporo ndetse na amagare afasha abantu kuyitorezaho ni bindi bikoresho byinshi bitandukanye bya siporo tugiye kuberaka mu mafoto yaho twafashe ikindi ibiciro byaho ntabwo bikanganye ku muntu ushaka kubaka Umubiri we neza cyagwa kujya kuri Taile wifuza ibiciro n’ukumvikana kuko The Fitness factory GYM ikorera mwisoko rya Nyarugege muri Etage ya 3 ushaka ibindi bisobanuro wowe hamagara kuri nomero 0788491869+0788677051 zikurikira maze uhabwe ibisobanuro birenze ibyo twe tubabwiye hano.
DORE AMAFOTO MESHI YEREKANA IBYUMA BIBA MURI THE FITNESS FACTORY GYM IKORERA MWISOKO RYA NYARUGENGE>>
Iyi ni sale bakoreramo siporo zingora ngingo ku bakobwa hano harabakosora kuburyo usigara utera nka Nicky Minaj cyagwa Kim Kardshiane.
Niba nawe ushaka aho wakorera siporo hajyanye n’igihe nta handi wabona hatari muri The Fitness Factory GYM mwisoko rya Nyarugenge.
Tuzakomeza kubagezaho amakuru atandukanye ya The Fitness factory GYM.
Posted by Alex Masha kuri Rwandapaparazzi.rw Kgli
19,756 total views, 0 views today


text:
Kunda Thérèse wari umugore wa Evangeliste Emmanuel Kwizera ukorera ivugabutumwa muri Restoration Church yasezeweho bwa nyuma mu muhango witabiriwe n’abantu batandukanye barimo inshuti, abavandimwe, abo bakoranye mu nzego zitandukanye n’abayobozi bakuru mu nzego za leta n’ab’amatorero akorera mu Rwanda.
Kuri uyu wa Kane, tariki ya 10 Kanama 2017, nibwo nyakwigendera Kunda yasezeweho mu muhango watangiriye aho yari atuye i Rebero, mu Mudugudu wa BNR, ukomereza mu rusengero rwa Restoration Church Kimisagara mbere yo kumushyingura mu irimbi rya Rusororo.
Kunda yitabye Imana, tariki ya 6 Kanama 2017, azize indwara ya kanseri y’umwijima yari amaranye amezi atanu; yaguye mu bitaro byitiriwe Umwami Faisal aho yari amaze icyumweru arwariye.
Abasenganye n’abakoranye na Kunda bamufataga nk’inkoramutima ndetse bamushima ubutwari bwamuranze no kwicisha bugufi yagiraga imbere y’abantu bose.
Kwizera yashimangiye ko Kunda, baherukaga no kwizihizanya imyaka 10 bambikanye impeta y’urudashira, yamwigiyeho ibintu bine bikomeye mu buzima byamubereye ihishurirwa rishya.
Yagize ati "Hari ibintu by’ingenzi nigiye ku mugore wanjye bingaragariza ko Imana iriho. Icya mbere gutaha kwe byatumye menya ko Imana atari inkuru cyangwa ikinyoma, Imana iriho."
Yakomeje agira ati "Kunda yatumye menya ko ijuru ari ukuri. Imana mu ijuru irahari, kandi Kunda yagiye mu ijuru mureba. Agakiza ni impamo, agakiza tuvuga kariho kandi kubaho ukijijwe by’ukuri birashoboka."
Kwizera yavuze ko Kundwa yamubereye umugore w’inkoramutima mu gihe cyose bamaranye.
Yagize ati "Kunda yanyereye imbuto nziza, ambera umugore mwiza, aranshyigikira mu muhamagaro wanjye ku buryo mu myaka icumi twari tumaze twubatse urugo, nta na rimwe twigeze duhamagaza umuntu ngo adukemurire ibibazo. Nta na rimwe Kunda yigeze ambeshya mu gihe cyose twamaranye."
Kunda watabarutse afite imyaka 37 asigiye umugabo we abana batatu barimo abakobwa babiri n’umuhungu umwe. Yamenyekanye cyane mu murimo w’Imana kuva akiri muri Kaminuza y’u Rwanda i Butare, ari naho yakiriye Yesu nk’Umwami n’Umukiza we.
Kunda yari afite inkoni y’ubudiyakoni mu itorero Evangelical Restoration Church muri Paruwase ya Kimisagara, aho yibukwa nk’umwe mu bayoboye urubyiruko ndetse no mu batangije igiterane cy’umuryango. Yari umujyanama w’abashakanye, abafasha kubakira ingo zabo ku ndangagaciro za gikirisitu.
Umubiri wa Kunda Thérèse wari uruhukiye mu Bitaro byitiriwe Umwami Faisal
Urupfu rwa Kunda rwakoze benshi ku mutima
Inshuti n'abavandimwe ba Kunda bamusezeraho bwa nyuma
Umuryango wa Kunda Thérèse wifatanyije na Evangeliste Kwizera Emmanuel mu gusezera ku mugore we
Kunda Thérèse wari umugore wa Evangeliste Kwizera yasezeweho bwa nyuma
Abavandimwe ba Kunda bamuvuze nk'umuntu udasanzwe wicishaga bugufi
Umuvugabutumwa Emmanuel Kwizera ukorera ivugabutumwa muri Restoration Church n'umwana we w'imfura
Kunda yabyaye abana batatu barimo umuhungu umwe
Uyu muhango witabiriwe n'abantu b'ingeri zitandukanye
Kwizera Emmanuel yavuze ko Kundwa yamubereye umugore w’inkoramutima mu gihe cyose bamaranye
Kunda Thérèse yashimwe ubunyangamugayo bwamuranze mu murimo w'Imana
Kunda asezerwaho muri Restoration Church Kimisagara
Apôtre Ndagijimana Joshua Masasu ni we wigishije ijambo ry'Imana ryo gukomeza imitima y'abantu
Apôtre Ndagijimana Joshua Masasu uyobora Evangelical Restoration Church n’umugore we Pasiteri Lydia Masasu bafashe mu mugongo umuryango wa Kwizera Emmanuel
Abahanzi barimo Gabby Kamanzi, Luc Buntu, Aimé Uwimana na Patient Bizimana mu bifatanyije n’umuryango wa Kwizera Emmanuel
Abavandimwe ba Kunda bamutangiye ubuhamya bwakoze ku mitima ya benshi
Kwizera yavuze ko yigiye byinshi kuri Kunda byamubereye ihishurirwa rishya
Kwizera yashimangiye ko atazacogora mu byo kwizera no gukora ivugabutumwa
Pasiteri Antoine Rutayisire (iburyo) n'Umuvugizi wa ADEPR, Rev. Karuranga Ephraim (uwa kabiri ibumoso), mu bitabiriye umuhango wo gushyingura Kunda
Kwizera Emmanuel n'abana be bashyira indabo ku mva ya nyakwigendera
Amafoto: Théophile Ndizihiwe


text:
Mbese wifuza kuzahabwa ikamba ry’ubugingo?
‘’ Ntutinye ibyo ugiye kuzababazwa. Dore Satani agiye gushyirisha bamwe muri mwe mu nzu y’imbohe kugira ngo mugeragezwe, kandi muzamara iminsi cumi mubabazwa. Ariko ujye ukiranuka nanjye nzaguha ikamba ry’ubugingo.’’ Ibyahishuwe 2:10
Ni ibisanzwe ko mu byo abantu bakora bibanda cyane ku bifatika, ibihembo bigaragarira amaso, mbese ibyo umuntu yakoraho akajya yakwizera ko abibonye. Iyo umuntu akora yishimira ibihembo atahana. Tugiye mu bijyanye no kwizera Imana biratandukanye cyane, kuko ibihembo Imana iha abizera bishobora kuba bifatika muri ubu buzima ariko ibikomeye bazabihabwa bageze mu bwami bw’Imana.
Imana yasezeranije abantu bayo kubahemba muri ubu buzima kandi ihamya ko umuntu asarura ibyo yabibye.
Ijambo ryanditse haruguru ryabwirwaga ab’i Simuruna, ko Imana yemereye ikamba ry’ubugingo abantu bihangana bakaba abizerwa, bagakiranuka mu makuba kugeza ku gupfa.
Imana iradusaba kuba abizerwa ubuzima bwacu bwose, naho ibikomeye byaza, intambara zikiyongera no muri byo Imana iba igikeneye ko tugumana kuyizera, tukihangana muri byose. Nayo yemereye abameze batyo ikamba ry’ubugingo.
Aba b’i Simuruna arimo kubateguza ibizababaho, ko bazababazwa, ariko ko hirya y’ibyo Imana yahabitse ikamba ry’ubugingo.
Urufunguzo rwo kuzaba mu bwami bw’Imana ni ukuba umwizerwa kugeza ku iherezo ry’ubuzima. Igiciro cyose byadusaba ngo twihangane, niba koko twifuza ikamba ry’ubugingo tugomba kukishyura. Urugero rwacu ni Yesu Kristo. Uyu yiyambuye icyubahiro, arasuzugurika, yicisha bugufi, yemera no gupfa urw’agashinyaguro ku musaraba. Abafilipi 2:7-10
Mbese wifuza kuzahabwa ikamba ry’ubugingo? Wifuza kubona imigisha yose Imana yakugeneye? Ugomba kuba umwizerwa ugakiranuka. Ugakiranuka mu gihe cyawe, mu mpano zawe no mu butunzi bwawe. Ugakiranuka kandi ukorera Imana mu gihe cyose, uyumvira, ukayigira iya mbere mu buzima bwawe bwose.
Uhe Imana ubuzima bwawe bwose mu byo ukora byose, ushake ubwami bwayo no gukiranuka kwayo, uyemerere igukoreshe uko ishaka, wihanganire byose nayo izaguha ikamba ry’ubugingo. Amen.


text:
Mu buzima busanzwe hari abitwa ko bahaze amagara bitewe no gukora ibintu bisa n’ibidashoboka imbere y’amaso ya bagenzi babo kandi bo bafashe umwanya wo kubitekerezaho neza.
Ubwoba ni ibyiyumviro abantu bagira bitewe n’ibyo babonye cyangwa se batekerejeho gusa hari ibyo abantu bahuriraho byo gutinya mu buryo bw’indengakamere ibirimo nk’umuriro (pyrophobia), amazi magari nk’inyanja (thalassophobia) n’ibindi.
Nubwo bimeze bityo ariko byagaragaye ko hari abantu bagira ubwoba ku buryo budasanzwe kandi babutewe n’ibintu bitangaje, ibyo abahanga bavuga ko ngo bishobora no kubagiraho ingaruka zikomeye mu buzima bwabo n’ubw’abantu bakunze kubana.
Ikinyamakuru Listverse cyatangaje ibiza ku isonga mu bitera ubwoba abantu benshi.
1. Gutinya gukorwaho (Haphephobia)
Umuntu yumvise ko habaho ubu burwayi ashobora kubifata nk’urwenya nyamara hari umubare bushobora kwibasira benshi barimo ab’igitsinagabo n’igitsinagore, abenshi usanga batinya gukorwaho n’abo bahuje igitsina cyangwa bose.
Mu buhamya bwatanzwe n’Umunyamerika w’imyaka 23 yavuze ko buri gihe ahita yiyumvamo ububabare iyo umuntu amukozeho. Uyu musore ngo mu buzima bwe ahora yibuka inshuro zose abantu bakoze ku mubiri we. Ubu burwayi budakunze korohera ababana na bwo ngo ntibinorohera inshuti zabo kwitwararika ngo birinde kubakoraho.
2. Gutinya akazi (Ergophobia)
Lorna Liebenberg yatangaje ko yamaze imyaka 17 akora mu buryo butamworoheye na gato; igihe cyose yatekerezaga ibyo gukora yumvaga ubwoba bwinshi. Uyu mubyeyi yahiriwe no kubona imirimo mishya ariko ubwoba bukarushaho kwiyongera umunsi ku wundi.
Nubwo yari afite abakoresha beza bagiye bamubera nk’ababyeyi yakomezaga kugira impungenge z’akazi ke ndetse akagira n’ikibazo cyo gukoresha umushahara.
3. Ubwoba bwo kubona ibintu by’inzaduka (Neophobia)
Neophobia ni ubwoba buterwa no kubona ikintu gishya, gishobora kuba ibintu bigezweho cyangwa kugera ahantu bwa mbere.
Iki cyiciro cy’abantu ngo baba bakunze no gutinya kugerageza kurya ku mafunguro mashya, kwambara imyenda mishya yewe ngo banatinya kuba bahindurirwa gahunda yabo y’umunsi bagahabwa indi nshya.
Abahanga bibaza impamvu abantu bagira ubu burwayi kandi kubona ibintu bishya no kujya ahantu hashya nta ngaruka mbi bigira ku buzima.
Ubushakashakatsi buvuga ko ngo guha abana ibyo kurya batari basanzwe barya bibagiraho ingaruka mbi kurusha uko byabagirira umumaro.
4. Kwinjira mu rukundo (Philophobia)
Philophobia ni uburwayi bukunze kwibasira abantu baba barigeze kujya mu rukundo ariko bakababarizwamo bigatuma bamera nk’abazinutswe.
Ibi kandi bishobora no kuba ku bana babitewe no kubona amakimbirane bahoraga babona hagati y’ababyeyi babo.
5. Gutinya koga (Ablutophobia)
Abantu bafite ubu burwayi usanga batinya koga, gufura no gukoropa. Ablutophobia ikunze kwibasira abana n’abagore.
Impamvu itera ubu burwayi akenshi ngo bikunze guterwa n’impanuka zikomoka ku mazi abantu baba barabonye bakiri bato cyangwa ngo bikanaterwa no kuba ababyeyi babo barakundaga kubaha igihano cyo koga mu gihe babaga bakoze amakosa.
Ubu burwayi bwigeze no guhitana Umwongereza witwa Thomas Townsend. Uyu yakoreshaga imibavu myinshi atinya amazi nyuma umwuka wayo warengeje urugero uza kumuviramo uburwayi bwamuhitanye kuko ngo yayiteraga ngo agire impumuro nziza hatagira utahura ko atoze.
6. Kudatunga telefone
Iterambere ry’ikoranabuhanga mu isi ya none rigira ingaruka za hato na hato ku buzima bw’abantu aho usanga kubaho udafite telefone ishobora kugufasha mu itumanaho wisanga watakaye. Impamvu nyamukuru ziri mu bitera (Nomophobia) harimo irungu no kwigunga, umutekano muke n’ibindi.
Inyigo yakorewe ku bantu 1000 mu Bwongereza yagaragaje ko 66% y’abakoreweho ubushakashatsi bafite ubu burwayi bwo kutamererwa neza igihe badafite telefone zabo hafi yabo.
Ubu burwayi ngo si umwihariko w’igihugu kimwe kuko hafi ku isi yose buharangwa. Ikindi kandi ngo iyi ndwara yibasira abakiri bato cyane kurusha abakuru.
7. Gutinya gufata umwanzuro (Decidophobia)
Ubu burwayi bukunze guterwa n’ubuzima umuntu aba yaraciyemo nko mu bwana bwe ugasanga yarigeze gufata icyemezo nyuma kikamugiraho ingaruka mbi.
Abarwaye akenshi uzasanga mu gihe cyo gufata umwanzuro bajya ku ruhande rwemejwe na benshi bituma bagenda nk’abatazi aho bagana. Decidophobia iyo itavuwe ishobora kugira ingaruka ku buzima bw’umuntu
8. Gutinya imirasire y’izuba (Heliophobia)
Abantu benshi bafite Heliophobia, indwara isa n’itangaje iterwa ahanini no kuba bizera ko imirasire y’izuba ishobora gutera indwara ya kanseri y’uruhu.
Uwitwa Lucy Jeffries w’imyaka 20 yasezeye ku kazi yakoraga ngo kuko kamusabaga kugakora ari hanze bigatuma igihe cyose ageze ku zuba akorana igihunga
9. Gutinya gukora imibonano mpuzabitsina (Genophobia)
Abenshi bakunze kugaragaraho ubu burwayi ni abakunze kuba barigeze guhura n’ibibazo by’ihohoterwa bikabaviramo ihungabana buri gihe batekereje kuri icyo kintu.
Genophobia iterwa no kuba uwafashwe ku ngufu agendana ihungabana rikomeye cyangwa yaririnze gukora imibonano mpuzabitsina by’igihe kirekire.
10. Gutinya kuvugira mu ruhame (Glossophobia)
Ubu ni uburwayi butuma umuntu abura uko yifata mu gihe asabwe kuvugira mu ruhame bishobora no kumuviramo kwikubita hasi.
Glossophobia ikunze kwibasira abatari bake ndetse abayifite babura aho barigitira iyo basabwe guhagarara imbere y’abandi bituma babyirinda.


text:
Rulindo: urubyiruko rurangije itorero ngo ntiruzigera rwishora mu biyobyabwenge
Bamwe mu rubyiruko rurangije itorero mu karere ka Rulindo intara y’ amajyaruguru baravuga ko basobanukiwe n’ uruhare rwabo mu iterambere ry’ igihugu, ari nako birinda ibintu byose byabaranaza bigatuma bapfira ubusa igihugu cyababyaye.
Bimwe mu byo uru rubyiruko rwiyemeje kwirinda harimo icyorezo cya SIDA n’ibiyobyabwenge. Bavuze ko bagiye kwibumbira mu makoperative, bakihangira imirimo kandi bakanabishishikariza n’ abandi basize mu ngo.
Umuyobozi w’ akarere ka Rulindo Kangwage Justus, yasabye uru rubyiruko guharanira kubaka Rulindo izira amakimbirane n’amacakubiri, izira inzara, izira ihohoterwa n’ibindi bibi byose ahubwo ikarangwa no gukunda igihugu, iterambere hamwe n’ubumwe n’ubwiyunge.
Intore zirangije amashuri yisumbuye mu karere ka Rulindo zikaba zarabashije gutera ibiti by’ ikawa bigera kuri 3 840, banatera ingemwe z’ibiti 7 996 mu rwego rwo kurwanya isuri.


text:
Indahiro y’abiyemeje gushinga urugo
Indahiro y’abiyemeje kurushinga iteye itya : «Jyewe K…nemeye ko wowe K…umbera umugore (umugabo) kandi ngusezeranije ko ntazaguhemukira mu mibereho yacu, ari mu mahoro no mu makuba, waba muzima cyangwa urwaye, ku buryo nzagukunda kandi nzakubaha iteka ryose kugeza gupfa». Gushyingirwa ni ukwîihaana burundu kw’abasezeranye, mukaba umuntu umwe ubuzira gutandukana. Aya magambo arakomeye, si ayo gukinishwa ! Niba uri intwari, hakana hakiri kare, aho kuzicuza ubuzima bwawe bwose. Ni yo mpamvu abageni bagomba kuba barayatekerejeho bihagije kandi bakiragiza Imana yo sôoko n’umurinzi w’ubudahemuka.
Iyi ndahiro ishingiye ku magambo Yezu yabwiye Abafarizayi n’Abigishamategeko ko umugabo n’umugore basezeranye, baba umubiri umwe, kandi ko ntawutandukanya icyo Imana yafatanyije (Intg 2, 24 ; Mk 10,2-9 ; Mt 19,3-9). Mbere yo kwihandagaza imbere y’Imana, imbere y’umusaseridoti, imbere y’ababyeyi, inshuti n’Abakristu uti : « NDAMWEMEYE ! », ni byiza gushishoza no gusenga, ukiyemeza wiyemeje. Ugushyingirwa kuzirana no guca inyuma uwo mwashakanye, gushoreka, guharika no gutandukana.
Ugushyingirwa kuzira no guca inyuma uwo mwashakanye : Guca inyuma uwo mwashakanye ni ugukora imibonano mpuzabitsina n’undi utari uwo mwashakanye. Ugushyingirwa kuzira gushoreka : Gushoreka ni ukugira imibanire nk’iy’umugabo n’umugore ku buryo buhoraho, ku bantu batashyingiranwe, umwe muri bo afite uwo bashyingiranwe byemewe n’amategeko. Ugushyingirwa kuzira guharika : Ubuharike ni ukugira amasezerano ya kabiri y’ubushyingiranwe aya mbere agifite agaciro. Urukundo rw’abashakanye ntirugabanywamo kabiri (l’amour des conjoint est indivisible), ni ukwitanga wese. Guharika mugenzi wawe ni ukumuta, ukamugerekaho undi kandi twabonye ko urukundo rw’abashakanye rutagabanywamo kabiri. Umutima w’umugore/umugabo ushaka kwiharira umugabo/umugore we ngo abe ari we umunyura wenyine. Umugore wese, kumenya ko akunzwe n’umugabo we, bimurutira ibyo umugabo yamuha byose. Ni yo mpamvu umugore agira ishyari – ndetse hari abica uwo nashakanye na bo bakiyahura – iyo amenye ko hari undi mugore umukundira umugabo (bigeza n’aho baryamana). Ibi kandi bishoboka rwose no ku mugabo. Ugushyingirwa kuzira gutandukana : Urukundo ruri hagati y’umugabo n’umugore rushushanywa n’urukundo ruri hagati y’Imana na muntu (Hoz 1-2,16). Abiyemeje kugira ku bushake amasezerano yo gushyingirwa, bafite imyaka y’ubukure, bujuje ibyangombwa byose bisabwa ashaka gushyingirwa, barabisobanuriwe kandi bakabyiyemerera nta gahato, baraciye imbere y’amategeko ya Leta n’aya Kiliziya, basabwa kwihangana mbere yo gufata icyemezo kibabaje cyo gutana. Nk’uko Imana idatererana muntu igihe acumuye, ni ko n’umugabo atagomba gutandukana n’umugore we igihe amucumuyeho. Mu bitabo by’Abahanuzi, Imana itwumvisha ubumwe n’ubuziragutandukana bw’abashakanye yita umuryango wayo Isiraheli umugore wayo. Mu mateka y’umuryango w’Imana huzuyemo ubuhemu ku ruhande rwa Isiraheli n’imbabazi z’Imana. Inyigisho iri mu mateka y’Imana n’umuryango wayo, ihabwa abashakanye, ni ukutazinukwa undi, ngo umujugunye, ahubwo ukamubabarira, ukamuhendahenda, ukamugarura mu nzira itunganye iminsi yose y’ubuzima bwanyu.
Muri iki gihe, hari byinshi bihungabanya umubano w’abashakanye : inda nini, ubusinzi, kutanyurwa n’undi, ubusambanyi n’ibindi. Nimwitoreze hamwe kubirwanya, kubabarirana, buri wese yirinde guhemuka, ubundi mwiragize Imana yo yonyine idahemuka ku isezerano kandi icyenutse ku mbabazi.
UMUTWE WA GATANU: KWITEGURA GUSHYINGIRWA
5.1 Umuntu yitegura gushyingirwa ryari ?
Gushyingirwa bitegurwa hakiri kare, ndetse n’iyo umuntu ataramenya uwo bazabana. Ku buryo bw’umwihariko abahungu babitangira bamaze kuba ingimbi naho abakobwa bagatangira ari abangavu. Ni bwo baba bamaze kugira ibimenyetso ari iby’inyuma, ari iby’imbere bitandukanya umuhungu n’umukobwa ; ubwanwa, ijwi rinini, ubushobozi bwo kuba yatera inda ku muhungu; amabere, imihango ku bakobwa. Ni bwo baba batangiye kurarikira ikindi gitsina. Bagomba rero kubaha imibiri yabo, bakifata, bakirinda kwitiranya urukundo n’irari ry’umubiri, bakirinda ingeso mbi y’ubusambanyi. Iki gihe kandi kirangwa no kwivumbura ku babyeyi, umuhungu cyangwa umukobwa akishimira ibyo abonana urundi rungano rwe. Niyo mpamvu ababyeyi bagomba kumenya abahorana n’abana babo, inshuti zabo. Uko wifashe muri iki gihe, bikugiraho ingaruka mbi cyangwa nziza mu buzima bwawe bwose.
Basore namwe nkumi, mwirinde ibyabagusha mu ngeso mbi nk’ubusinzi, ubunebwe, kuraraguza n’ubusambanyi, muzirikana ko umugabo, umugore uzaba ejo utangira kuba we uyu munsi (la femme, le mari que tu seras, tu le deviens aujourd’hui). Umuhungu cyangwa umukobwa wifata nabi mu buto bwe, aba yononye ugushyingirwa kwe hakiri kare !
Burya « Akabando k’iminsi gacibwa kare kakabikwa kure ».
5.2 Umuto yitegura gushyingirwa yubaha Imana
Twavuze haruguru ko isôoko y’urukundo ari Imana. Abashakanye ntibashobora gukundana badafite urukundo ruhamye kandi ruhagije rw’Imana. Aha rero niho dusaba ababyeyi gutoza abana gusenga bakiri bato, kubahesha Amasakaramentu, bakabakundisha Misa n’Imihimbazo y’Ijambo ry’Imana, Ukaristiya, Imiryango-Remezo, Imiryango y’Agisiyo Gatolika nk’Abasaveri, Abalegiyo, Abanyamutima, Amfanse misiyoneri (Enfance missionnaire= Iyogezabutumwa mu bana ; niba ushaka gusobanukirwa n’ubu butumwa, soma agatabo ka Padiri Fidèle de Charles NTIYAMIRA na Fratri HAKIZIMANA, Bana twubakane, Matimba ku wa 18/07/2011, pp. 88), kandi bakabibahamo urugero.
Igitinyiro cy’Imana kizafasha urubyiruko gukurana ubutwari, kwikuzamo indanga-gaciro z’umuntu n’iz’umukristu by’umwihariko (les valeurs humaines, chrétiennes et spirituelles). Bityo bazashobora gutahura imitego ya Sekibi no kwirinda icyaha.
Musore nawe nkumi, uzagira amahoro n’ihirwe mu rugo rwawe niwitoza kubaha Imana ukiri muto !
5.3 Guhitamo uwo muzabana : Ugushyingirwa ni amasezerano y’umusore n’inkumi, umwe akemera undi ku bushake bwe, nta gahato imbere y’umusaseridoti n’abagabo (témoins) byibuze babiri. Ntitwabura kugaya abayeyi babuza cyangwa bahatira abana babo gushaka uyu n’uyu kubera inyungu zabo bwite nk’umutungo, akarere, ubwoko… Agahato gaturutse ku bandi nta ho gataniye no gushaka umukobwa/umuhungu kubere imari, umuryango, ikimero n’ibindi byose bishobora kuyoyoka mu kanya gato. Ahubwo uzamushakire ko muhuje urugwiro, mufite ubumwe bwigaragaza mu mpari eshatu: ubumwe bw’umutima, ubumwe bw’umubiri n’ubumwe bw’ukwemera (Reba 1.2.1). Mu bazaguhitiramo uwa mbere ni Imana, uwa kabiri ni umutima wawe. Niba umutima wawe ari mwiza, ihitamo ryawe rizaba ryiza, niba umutima wawe ari mubi, n’ihitamo ryawe rizaba ribi.
5.4 Igihe cy’isaba ni igihe cyo kwibaza, kumenya no kujya inama: Guhora abageni babwirana ngo ndagukunda, sibyo byubaka urugo, ahubwo ni igihe cyo kwica ku ngeso n’imico imwe n’imwe itajyanye n’uwiyemeje gushinga urugo. Ni igihe umusore n’inkumi banoza urukundo rwabo, umwe akifungurira undi, bakabwirana nta kwishisha, ibyo buri wese akunda n’ibyo yanga ; bakamenyana. Ni igihe cyo kwibaza niba ukuze byo kuba wakubaka urugo mu byiza no binaniza byarwo. Ni igihe cyo kurebera hamwe icyabatera guhirwa. Ni igihe cyo gusubiza nta buryarya bya bibazo ntabonye mu ntangiriro (Reba 0. 3). Dore bimwe muri ibyo bibazo : Urukundo rw’abashakanye ni ugushimisha undi ? Ni ugushimishwa n’undi cyangwa ni ugushimishanya? Ni iki wumva cyatuma uzinukwa umugabo/umugore? Ubuhemu mubashakanye buterwa n’iki? Twabutsinda dute? Ese wumva twabyara abana bangahe? Ese uzi ko umugore agira iminsi ashobora gusamiraho inda n’iminsi adashobora gusama? Ese wabyitwaramo ute igihe dutinze kubyara, tubyaye igitsina kimwe cyangwa tubuze urubyaro? Tuzabana gute n’ababyeyi n’abo mu miryango tuvukamo?- Tuzacunga umutungo wacu dute? Tuzagira udutabo two kubitsa tungahe? Wumva ute uburinganire n’ubwuzuzanye? Tuzakangukira isengesho dute? Ubukristu bufite kamaro ki mu gukomeza umubano w’abashakanye? Tuzabana gute n’ababyeyi?
Hari abageni basuzugura inyigisho z’umubano, nyamara muri izi nyigisho zibafasha gusubiza biriya bibazo twabonye haruguru no kubiganiraho ; bakibutswa ko urugo rwabo bagomba kururagiza Imana, ko buri wese asabwe kwicisha bugufi, maze byose bigashobokera abakunda Imana.
Hari kandi abasore bahata abageni babo gutanga « avance, kurya ubukwe bubisi !». Ni ukwica itegeko rya gatandatu. Bishobora kuviramo nyamukobwa gutwara inda no gusendwa n’uwamubeshyaga ngo barebe niba bazashobora kuryamana cyangwa ngo arashaka ikimenyetso cy’urukundo.
Gukundana mu bwubahane n’ubwihangane ku musore n’umukobwa baâsabanye, bikomeza urukundo rwabo, bikabarinda ubuhemu na sinamenye !
Gatigisimu N°222
Abasore n’inkumi bitegura bate gushyingirwa? Abasore n’inkumi bitegura gushyingirwa birinda ingeso mbi, biyungura ubwenge n’umutima kugira ngo bazashobore kubakana urugo nyarwo n’uwo bazihitiramo.
UMUTWE WA GATANDATU:
ESE GUSEZERANA GIKRISTU BIDUFITIYE AKAMARO?
Gusezerana gikristu bifite akamaro kuko abasezeranye baragiza urukundo rwabo Imana na Kiliziya. Gusezerana gikristu binyuranye no kwishyingira kuko ibi ari ukurya ibidahawe umugisha, ari aw’ababyeyi, ari inshuti, ari abavandimwe na Kiliziya. Nyamara hari abivutsa ingabire z’Isakaramentu ryo gushyingirwa bakishyingira.
6.1 Kwishyingira bitwaye iki?
Muri iki gihe umubare w’abantu bishyingira, n’ababana badasezeranye uragenda wiyongera. Impamvu zibitera, umuntu yazihinira mu ngingo eshatu:
6.1.1 Guhinyura gusezerana gikristu.
Muri iki gihe gucyuza ubukwe birahenda. Kandi abasore ntibakemera gukoresha ubukwe bworoheje ngo abandi batabaseka. Ngiyo imyambarire ya ihenze, ngizo imodoka, ngibyo ibirori bihambaye n’ibindi… Gucyuza ubukwe uko umuntu areshya ngo birutwa no guterura.
“Inkezi ikera uko ireshya”kandi ngo “turareshya irasonjesha”. Hari abasore, cyane abakorera imishahara, basaba, bagakwa, ”bagasezerana”, ariko bagakwepa amasezerano ya gikristu, bakiyumvikanira no kwa sebukwe bakabashyingira; cyangwa bagashuka abakobwa basabye ngo bazaze bategure ubukwe, umukobwa yahagera, akarongorwa bujura, bikarangirira aho !
Kuri bene abo, igikomeye si Isakramentu ry’ugushyingirwa, ni ibirori by’uwo munsi.
Kwishyingira ni bibi
Nta muntu wagashimye umuco wo kwishyingira. Abishyingiye ubwabo bavuga ko ari igihombo.Bahomba impundu n’intwererano z’ababyeyi n’inshuti.Umukristu ahomba inema n’Isakramentu ry’ugushyingirwa.
KWISHYINGIRA NI BIBI, binyuranye n’umuco kimeza-
miryango,
Binyuranye n’amategeko ya Leta
Binyuranye n’ubukristu.
Kwishyingira si iby’i Rwanda.
Kera kwishingira byaraziraga, ndetse ntibyanabagaho. Umuhungu yasabirwaga na se, se wabo, cyangwa inshuti y’amagara, agakwererwa, akubakirwa, agashyingirwa mu mategeko agenga umuco.
Umukobwa na we, yasabwaga ababyeyi n’inshuti, bashima abamusaba, bagakosha bagashingira. Nta munyarwanda waarôosê kwishyingira, yaba umusore cyangwa umukobwa.
Kwishyingira n’ubu birebwaho ubugwari, ubwomanzi cyangwa uburaya. Ku babyeyi ni nko kwica mu bandi bana. Kandi koko ni ukubavutsa ibirori n’urugori rw’ababyeyi. Ababyeyi nibo baguhaye ubuzima, reka baguhe n’urugo.
Mu mategeko ya Leta
Leta nayo ishyigikira abiyemeje kubakana urugo ibasezeranya. Leta ni umuryango munini ugizwe n’ingo. Iyo ingo zitunganye, igihugu kiba kiri munzira zitunganye, igihugu kiba kiri mu nzira y’amahoro n’amajyambere.
Kwishyingira ni ukwica amategeko ya Leta. Ni ukwiyaka bumwe mu burenganzira abaturage bafite mu gihugu, n’inkunga Leta itera abashakanye. Abashyingiranwe byemewe n’amategeko, Leta ibasubiza uburenganzira bavukijwe bujyana n’iryo sezerano bagiriye imbere y’amategeko. Kwishyingira ni ukwigira isôoko y’imidugararo n’amahane mu gihugu.
Mu bukristu
Ku mukristu, kwishyingira ni icyaha. Ni ugusuzugura ubutore butagatifu imana ihamagarira abashakanye.ni ukwanduza ishusho y’imana yaremanywe umugabo n’umugore.Ni uguheza Imana mu rugo rwawe.Ni ukwibuza intwererano ze.Ni ukwica mu muryango w’Imana Kliziya. Ni ukwica ururabyo rw’Imana kuko abana bazarerwa gipagani.
Ni ukubaka rwa gipfamutima.
Ingaruka zo kwishyingira
KU MUKOBWA:ni ukwiyima amahoro, ugahora wikanga
Kwirukanwa;
Ni ukwiraga umuruho cyangwa uburaya;
Ni ukubyara abatagira kirera;
Ni uguta agaciro, akabura amajyo.
KU BAHUNGU:Ni ukubaka urutazuzura;
Ni ukwiraga umuruho…
“NGO UWAROSE NABIBURINDA BUCYA”.
Umuti wo kwishyingira:
Umuti wa mbere na mbere wo kwishyingira:
- ni uburerebwiza bw’abana mu ngo z’ababyeyi;
- ni umubano mwiza hagati y’ababyeyi ubwabo no
Hagati y’ababyeyi n’abana:
- ni ubukristu bw’umusoren’inkumi
- niba uguweho n’icyo kigeragezo, wibyihererana, hita ugisha inama Padiri mukuru wawe. Iyambaze Ubutatu Butagatifu, wiragize urugo rutagatifu rw’i Nazareti, uzatsinda.
6.1.2 Kubura uko umuntu agira
1) Kubura inkwano: ku basore, ingorane ikomeye ni ukubura inkwano. Inkwano isabwa ubu irenze ubushobozi bw’umutungo w’abasore n’uw’ababyeyi babo. Inka y’ubu ni ingume. Nta masambu, nta kazi… Kubaka inzu no kuyishyiraho ibyangombwa, ni ukwirya ukimara. Byamara kumushobera umusore ati “Reka nterure, umukobwa naza, tuzafatanya duhahe inkwano, aho kugira ngo tuzabure ikidutunga.”
Umukobwa na we, iyo ababyeyi be batsimbaraye ku nkwano zihanitse bigatinda, ararambirwa, yabona umusore biyumvikaniye, akamwijyanira.
2) Ababyeyi gito: uretse inkwano, kwishyingira guterwa kandi n’ubwumvikane buke hagati y’umukobwa n’ababyeyi be. Ababyeyi bamwe baraciharira ikibazo cy’ugushyingirwa kw’abana babo, bakahitiramo uwo bazabana kugahato. Umukobwa yamwanga, intonganya zikaba nyinshi, ababyeyi batava ku izima akishyingira ku wo yishakiye.
Bamwemu babyeyi nabo, barambirwa abakobwa babo iyo batinze gusabwa.Bakatesha umutwe ngo ni ibigoryi ngo abo bangana babyaye aka naka. Nuko umukobwa akarushaho kugira agahinda, ubwihangane bwaba buke akishyingira.
Hari kandi ababyeyi bafata abakobwa babo nk’abaja .Ugasanga agaciro babaha ari imirimo babakesha, ntibareke bajya mu bandi cyangwa bakagira isoni zo kuhajya, kubera imyambarire ya ntayo.Umukobwa akivumbura akijyana.
Ikindi gitera abakobwa kwishyingira ni ababyeyi bifata nabi bagahora mu ntonganyi mu ntambara, mu nkiko… Abasore batinya gutereta abakobwa bakomoka muri bene izo ngo.Umukobwa akagira agahindaatewe n’ababyeyi n’ako kudasabwa, akajya kwishakira umugabo wa kure iyo batamuzi.
Hari kandi abakobwa bagira ibyago byo kubana na ba mukase batumvikana.Umukobwa akabura urukundo n’ubwisanzure mu rugo rwaa se, agafunga umutwe akajya kwishyingira.
6.1.3 Kwiyandarika
Ntawabura kugaya abakowa b’umutima muke, basa n’abarenzwe n’indwara y’irari ry’umubiri, bakirirwa bitononzora, bazerera, biyerekana ngo ni beza, ugasanga ubukunzi bw’ibintu bwabatwaye umutima. Iyo batishyingiye ku wa mbere ubateye ibishuko, batwara iz’indaro, bakareba uwo biyegekaho.
Ikindi kirarura abakobwa ni irari ry’ibintu. Ugasanga umwana w’umukobwa yarahagurutse yarahagaraye ngo kiretse yitwaye nka Nyirakanaka ukorera amafaranga, cyangwa ufite abamufasha. Bene uwo usanga adatangwa mu banyamafaranga bamushuka no mu bacuruzi yikopesha utuntu, yabura icyo yishyura akishyura umubiri we.
Ntawe utagaya igitsina-gabo, kimera nka ya mpyisi, babona bene abo ngo kaze mboga nziza zizanye, bakabatwara umutima, bakabagira ibyomanzi cyangwa inshoreke.
6. 2. ”Ugushyingirwa kwarashaje”
6.2.1 Abashakanye ntibakiyubaha
Ubuhemu mu bashakanye buriyongera. Agaciro k’ububyeyi n’ak’ugushyingirwa ngo ni iby’ibicucu cyangwa abatishoboye. Ikiri imbere ni ubukunzi bw’ibintu, ubusambo n’ubwikanyize.Ubuhemu bw’abashakanye n’ibibivugwaho mu bitangazamakuru, bihanura abakiri bato, bati “Harya turirukira iki?” Kandi koko bamwe mu bashakanye bavuga ko kubaka ari umuruho!
Gutandukana wagira ngo harimo irushanwa. Ubusambo n’ubusinzi mu bashakanye byahawe intebe.Abagabo bamwe ntibakigira isoni! Hari n’abagore biyambuye ibanga ry’ababeyi! Utubari ni twinshi kandi twese dufite amafaranga. Umugabo azanywa umugore anywe, urugo ruzabura gusenyuka rute? Biteye isoni ku buryo umuntu yakeka ko ugushyingirwa kwashaje!
6.2.2 Abato si miseke igoroye.
Kutiyubaha k’umwari ntibikiri ikinegu. Abakobwa bamwe bariye ibanga ry’abari. Icyo bimirije imbere, si ukubaka bapfa ikibagira abagore, bimwe bya nyakagore iruta nyagakobwa, bakikorera ibyo bishakiye.
Abandi na bo bati “Harya ndashaka umugabo w’iki? Si uwo kundushya nkabura byose! Nzibyarira abana mbarere, kizi Leta yemera kubanyandikira mu ndangamuntu”.
Bamwe mu basore na bo bati “ Ndarwubakira iki rwogashya? Nta sambu, nta kazi. Nditera umuruho w’iki, ko n’abakobwa b’ubu ari ba mukundukize ! ”
Abandi bakabije guhinyura ugushyingirwa bati “Indaya ziraduhagije. Ntakwiboha k’umugore n’urubyaro kandi umuntu yikeneye”.
Ubwo se koko twavuga ko ugushyingirwa kwashaje?
Ugushyingirwa ntikwashaje, ntiguteze no gusaza kwashatswe n’Imana Rurema, gusukurwa na Yezu Kristu akugira I sakramentu, ngo umugabo n’umugore babane mu rukundo ruzira ubuhemu, bafashanye gutera imbere ku mubiri no kuri roho, babyare kandi barere uko bikwiye abo Imana ibahaye.
Ibintu byose bizashira ariko gushaka kw’Imana kuzahoraho iteka ryose.
“Agati gateretswe n’Imana ntigahungabanywa n’umuyaga”. N’urugo rwubatse kuri Yezu ntirusenywa n’ubwikanyize.
Ijambo ry’Imana.
Yezu ati ”umuntu wese rero wumva ayo magambo mvuze, kandi
akayakurikiza, azamera nk’umuntu w’umunyabwenge wubatse inzu ye hejuru y’urutare; imvura yaraguye imivu iratemba,imiyaga irahuhera, maze bikoranira kuri ya nzu, ariko ntiyatembagara, kuko yari yubatse hejuru y’urutare. Naho umuntu wese wumva aya magambo mvuze ntayakurikize, azamera nk’umuntu w’igipfayongo wubatse inzu hejuru y’umusenyi; imvurayaraguye, imivu iratemba, umuyaga urahuhera, maze bikoranira kuri ya nzu, nuko iratembagara: itongo ryayo ririhandagaza!” (Mt 7, 24-27).
6.3 Ese gusezerana gikristu bidufitite akamaro?
Akamaro k’Isakramentu ry’ugushyingirwa ni ugushyikiriza Kristu abashakanye. Yezu Kristu yacunguye abantu rimwe rizima, ariko akomeza kubacungura buri munsi, abaha buri gihe inema/ingabire yabaronkeye, uko bazikeneye. Kubera kamere-muntu, gukunda undi ubugingo bwawe bwose si ikintu cyoroshye; ni cyo gituma imfashanyo/ingabire z’Imana ari ngombwa kubashakanye. Ni Yezu ubwe wivugira ati “Tutari kumwe nta cyo mwakwimarira!” (Yh 15, 5).
Amahirwe y’umukristu ni ukubakira Imana. Ni ugusezerana imbere y’Imana, umurya ngo ukamusabira, ngo urugo rwe rube ingoro y’Ubutatu Butagtifu, bwo sôoko y’urukundo nk’urwo Kristu yadukunze akatwitangira. Gusezerana gikristu ni uguha Imana urugo rwawe, ngo irutagatifuze, ruzavukemo intore zayo, maze ikuzo zizayiha rikaba ariryo ritegesha ababyeyi urugori.
6.3.1 Mu Isakramentu ry’Ugushyingirwa Kristu abanya umugabo n’umugore
Mu Isakramentu ry’Ugushyingirwa, Kristu yunga imitima y’umugabo n’umugore, abaha uruhare ku rukundo nyarukundo Imana Data na Mwana badukunda. Urukundo Data akunda Mwana, n’urwo Mwana amukunda rurakomeye cyane, ku buryo Roho Mutagatifu, ari rwo akomokaho, akaba asangiye na bo kamere Mana imwe. Inema Kristu aha umukwe n’umugeni, zisukura urukundo bafitanye, zikarukuramo ibitotsi byose by’ubwikanyize, zikarushushanya n’urw’Ubutatu Butagatifu, umwe akaberaho undi, maze koko umugabo n’umugore bakaba ishusho y’Imana.
Nk’uko Imana Data adatekereza ikindi kindi iyo akora atari uguhesha Mwana ikuzo, ni ko Jambo ashimisha Se kugeza ubwo ashoboye kuvuga mu kuri ati “Ibyo yifuza byose mpora mbimwizihizamo”. Nguko uko Kristu abanya umugabo n’umugore bamwiyeguriye, ashushanya urukundo rwabo n’urw’Imana, urukundo rwe rukabahindura umuntu umwe, bagakundana koko, bakizihizanya.
6.3.2 Ngo abafashe kwitagatifuza mu byishimo no mu miruho yabo
“NDAGUKUNDA” ntibihagije ngo abashakanye bakundane igihe cyose no muri byose. Ingabire Kristu abatagatifurisha ni urukundo rubabanisha na we, we utuma urukundo rwabo ruhora rujya mbere. Kristu agereranya ubwami bwo mw’ijuru n’ubukwe. Yohani Intumwa na we agereranya Yeruzalemu nshya n’umugeni warimbiye umugabo we. Ibyo bitwumvisha ko urukundo rwabashakanye b’abakristu ruhora rututumba ukwemera, ukwizera n’urukundo. Ruba rwarunze abantu babiri mo umwe, rukabahindura rumwe mu ngingo z’umubiri wa Kristu, ariwo Kiliziya!
Ni ukuvuga rero ko abatagatifujwe n’ingabire z’Isakramentu ry’ugushyingirwa bagomba gufata umwanya wabo mu butumwa bahamagariwe. Ingabire bahawe baziherewe bo mbere na mbere n’abana babo, ariko baziherewe n’abandi. Imana yabatoreye kwitagatifuza mu mubano w’abashakanye ngo bafashe n’abandi kwitagatifuza. Urukundo rw’abashakanye ruzarushaho gusaganba igihe abashakanye bombi bazarushaho kwitangira ubutumwa bwo kogeza Ivanjili mu baturanyi babo. Ibyishimo byo gutanga biruta ibyo guhabwa. “Nimuguma muri njye, kandi n’amagambo akabagumamo, icyo muzifuza cyose muzajya mugisaba, maze mukironke” (Yh 15, 7).
Abashakanye bafatanya kogeza ivanjili, ni bo bashobora guhora bagirirana imbabazi, banafashanya ubugingo bwabo bwose.
GATIGISIMU N° 218
Mu Isakaramentu ry’ugushingirwa Kristu akora iki?
Mu isakaramentu ry’ugushingirwa, Kristu abanya umugabo n’umugore b’abakristu, kugirango abafashe kwitagatifuza mu byishimo no mu miriho y’ abashakanye.
UMUTWE WA KARINDWI:
UGUSHYINGIRWA KW’ABAKRISTU NI IKIMENYETSO CY’IKI?
7.1 Urukundo rw’abashakanye rufite intera ndende
Urukundo rw’abashakanye rufite intera ndende, yatuma umuntu yibaza niba koko bishoboka kubigeraho. Kiliziya ihamya ko urukundo rw’abashakanye rurenze imbaraga z’abantu ikemeza ko arirumwe n’urwo Kristu akunda Kiliziya ye.
Urukundo rw’abakiristu bashakanye ntirukomoka ku mbaraga ku mbaraga zabo gusa, ahubwo rukomoka ku Butatu Butagatifu:Data watumye Mwana waducunguye, na Roho udukomeza. Niyo mpamvu urwo rukundo rushobora byose, n’ibyago byose rukabicamo.
Umugabo n’umugore ni nka Kristu na kiliziya. Iyo nteruro ikubiye mu Ibaruwa Pawulo Intumwa yandikiye Abanyefezi.
“Abagore borohera abagabo babo nk’aho bagiri Nyagasani”. Koko rero umugabo agenga umugore we nk’uko Kristu agenga Kiliziya akanayibera umutwe ukiza umubiri wose. Nk’uko rero Kiliziya yumvira Kristu, bityo n’abagore nibajye bumvira abagabo babo muri byose. Namwe bagabo, nimukunde abagore banyu, nk’uko Kristu yakunze Kiliziya, maze akayitangira” (Efez.5, 22-25).
Muri Batisimu, Kristu yuhagije roho z’abakristu amazi n’ijambo, kugira ngo zibenziza, azikuraho umwanda wose ngozibe ntagatifu. Kumusaraba, yazitangiye ubugingo bwe, azuhagiza amaraso ye, ngo zibe ntagatifu. Umugabo agomba gukunda umugore we atyo akamwitangira nkugirira umubiri we bwite.
Ukunze umugore we ni we uba yikunze ubwe. Nta muntu n’umwe wifuriza umubiri we nabi, ahubwo awuha ibyo ukeneye byose, nk’uko Kristu agirira Kiliziya ye, twe myanya ye. Ni na yo mpamvu umugabo asiga se na nyina, akunga ubumwe n’umugore we bakaba babiri mu mubiri umwe.
Ni amayobera akomeye akwiye kubahwa. Umubano w’umugabo n’umugore b’abakristu ushushanya ubumwe bwa Kristu na Kiliziya. Bageni, bashakanye, muzakundane nk’uko Yezu akunda Kiliziya ye.
ISAKRAMENTU RY’UGUSHYINGIRWA ryaremewe kugira ngo abashakanye bashobore, batozwe gukundana batyo. Igihe abageni bahana ibiganza, umwe akabwira undi “ndakwihaye kugeza gupfa”, roho zabo zunguka ubuzima bw’Imana, ari byo nema ntagatifuza, n’urwo rukundo ndenga-kamere. Icyo gihe ni bwo babona inema nyinshi zo kubana, n’imbaraga zogukundana buri munsi, buri saha, n’igihe cyose mu buzima bwabo.
Ntihazagire rero uvuga ngo ubumwe n’urukundo by’abashakanye ntibishoboka, kuko abashakanye nibabanza Imana, bakayisaba ngo ibafashe, bazaronka ingabire/inema zo gufashanya mu magorwa ashobora kubagwirira, n’imbaragaa zo kunga ubumwe no gukundana, nk’uko Kristu yunze ubumwe na Kiliziya.
GATIGISIMU no 219
Ugushyingirwa kw’abakristu ni ikimenyetsok’iki?
Ugushyingirwa kw’abakristu ni ikimenyetso cy’ubumwe butagatifu bwa Kristu na Kiliziya ye. Nicyo gituma abahakanye bagomba gukundana uko Kristu akunda Kiliziya ye.
Isakramentu ry’ugushyingirwa
Kwizihiza Isakaramentu ry’ugushyingirwa bishingiye kumasezerano y’abashaka gushyingirwa bombi mukwiyegurirana burundu (Intg 2, 24; Mt19, 1-9; Mk 10, 1-12), bagaragaza ukwemera kwabo n’ubwibumbire hamwe bwa Kristu na Kiliziya ye (Ef 5, 21-31). Ni yo mpamvu dushobora kuvuga ko abashyingirwa umwe abera undi umuhereza w’Isakramentu; naho umusaserdoti akakira amasezerano yabo mu izina rya Kiliziya, mu maso yabahamya babiri, iyo bishobotse n’imbaga y’abakristu. Ubwo ikoraniro rigatega amatwi.
Umusaserdoti abaza abageni
Umusaserdoti: “Muje gusezerana ku bwanyu hatarimo agahato gaturuka ku bandi? K…na N…ni ku bwanyu?”
Abageni bombi: “Ni ku bwacu”.
Umusaserdoti: “Murashaka gusezerana gikristu, muziko mugomba gukundana no kubahana mu mibereho yanyu yose mudahemukirana? K…na N… murabizi?”
Abageni bombi:”Turabizi”.
Umusaserdoti: “Muzi ko abashakanye bagomba kwakirana urukundo abana bose Imana ibahaye, kandi bakabarera gikristu? K…na N… murabizi?”
Abageni bombi: ”Turabizi”.
Umusaserdoti: ”Muzi ko abashakanye bagomba kwihangana kandi bagaterana inkunga igihe batinze kubyara cyangwa bari mu byago?K…na N…murabizi?”
Abageni bombi:”Turabizi”.
Umusaseridoti akababwira ati: “Ubwo mwifuje gusezzerana gikristu ni muhane ikiganza (cy’iburyo).
Umuhango wo gusezerana.
Umusaserdoti asaba abashyingirwa kuvuga amasezerano yabo, nyuma akababwira guherezanya ikiganza…Iyo abashyingirwa bafatanye ibiganza, bavuga aya magambo: « Jyewe K…nemeye ko wowe K…umbera umugore (umugabo) kandi ngusezeranije ko ntazaguhemukira mu mibereho yacu, ari mu mahoro no mu makuba, waba muzima cyangwa urwaye, ku buryo nzagukunda kandi nzakubaha iteka ryose kugeza gupfa ». Nyuma abageni bakaza kwambikana impeta na bwo, barahira bavuga bati: “Wowe K…akira iyi mpeta nkwambitse, ni ikimenyetso cy’urukundo n’ubudahemuka dusezeranye, ku izina ry’Imana Data na Mwana na Roho Mutagatifu”. Abakristu bakabaha amashyi, babashimira iyo ntera biyemeje gutera kandi babasabira kuzakomera ku masezerano.
Imihango y’Isakaramentu ryo gushyingirwa isozwa n’isezererwa ry’abashyingiwe n’iry’ikoraniro; rijyana n’umugisha mwiza kandi muremure. Umusaseridoti arababwira ati:
“Imana Data, ishobora byose, nibahe kunezerwa kandi ibahe umugisha mu rubyaro rwanyu. Amen.
Yezu Kristu, Umwana w’ikinege w’Imana, nabarinde mu mahoro kandi abarengere mu bizazane. Amen.
Roho Mutagatifu w’Imana, nasendereze iteka urukundo rwe mu mitima yanyu. Amen.”
Muri icyo gice cya nyuma, umugabo n’umugore, umusaserdoti n’abahamya babiri basinyira ugushyingirwa mu gitabo cya Paruwasi. Nyuma bose bagasohoka mu Kiliziya.
Umwanzuro
Isakramentu ry’ugushyingirwa
Ugushyingirwa ntikwashaje, ntiguteze no gusaza kwashatswe n’Imana Rurema, gusukurwa na Yezu Kristu akugira I sakramentu, ngo umugabo n’umugore babane mu rukundo ruzira ubuhemu, bafashanye gutera imbere ku mubiri no kuri roho, babyare kandi barere uko bikwiye abo Imana ibahaye.
Ugushyingirwa kuzira no guca inyuma uwo mwashakanye : Guca inyuma uwo mwashakanye ni ugukora imibonano mpuzabitsina n’undi utari uwo mwashakanye. Ugushyingirwa kuzira gushoreka : Gushoreka ni ukugira imibanire nk’iy’umugabo n’umugore ku buryo buhoraho, ku bantu batashyingiranwe, umwe muri bo afite uwo bashyingiranwe byemewe n’amategeko.Ugushyingirwa kuzira guharika : Ubuharike ni ukugira amasezerano ya kabiri y’ubushyingiranwe aya mbere agifite agaciro. Ugushyingirwa kuzira gutandukana : Urukundo ruri hagati y’umugabo n’umugore rushushanywa n’urukundo ruri hagati y’Imana na muntu (Hoz 1-2,16). Muri iki gihe, hari byinshi bihungabanya umubano w’abashakanye : inda nini, ubusinzi, kutanyurwa n’undi, ubusambanyi n’ibindi. Ibyangiza urukundo rw’abashakanye biturutse kuri bombi ni Uburere buke: uwarezwe neza amenya igikwiye, buri kintu mu mwanya wacyo; akitsinda, ntiyihutire kuvuga kandi ntahore ajunjamye.Ubunebwe: umugabo/umugore udakorera urugo rwe arasuzugurwa. Urugo rwubakwa no gushirika ubute kuri buri wese. Kutubaha ababyeyi b’uwo mwashakanye: Muri Afurika turacyakomeye ku muryango mugari w’aho tuvuka, ku bavadimwe, ku baturanyi ndetse no kwakira abashyitsi. Umugabo/umugore asabwa kubaha abamusanze cyane cyane abo yashatsemo, n’iyo bitashimisha uwo bashakanye, ubwo ni bwo burere, ni wo muco w’umunyarwanda. N’iyo waba udafite icyo umuha, umutima mwiza urahagije (Intg 18, 1-15). Gusinda: Gusinda ni ishyano kuri buri wese bikaba agahomamunwa kuri nyampinga kuko atahwa n’ibishwi n’ibisiga. Uretse no kwiyandarika, gusinda bikurura ubukene, kuvuga ibyo utagombye kuvuga, intonganya, guta igihe no gusuzugurwa.
Ibyangiza urukundo biturutse ku mugabo: Gukabya ubutegetsi, kwiharira umutungo, no kurarikira abandi bagore. Ibyangiza urukundo biturutse ku mugore ni ukutita ku mugabo, Ubucucu n’umwanda, gusahura umutungo n’agasuzuguro
Ibikomeza cyangwa ibinaguura urukundo bikaba: Gufashanya, kwitanaho umwe ku wundi, kwibuka undi, kwiyoroshya, Gusengera hamwe.Gusenga bituma abashakanye bumva ko bose baciye bugufi, ko buri umwe abashobara gucumura kandi ko bose bakeneye imbabazi n’imbaraga za Roho.
Urugo rw’abashakanye ni inshingiro n’irango rya Kiliziya (Eccclesia domestica, Ibaruwa Familialis Consortio, 53) kuko rubyara kandi rukarere Imana.
Ugushyingirwa gufite isôoko mu rukundo rw’Imana yashatse gusangiza muntu ububasha bwo kurema imuha ububasha bwo kororoka (Intg 1, 27). Isakaramentu ry’ugushyingirwa rishingira ku masezerano y’abashaka gushyingirwa bombi mu kwiyegurirana burundu (Intg 2, 24; Mt19, 1-9; Mk 10, 1-12), bagaragaza ukwemera kwabo n’ubwibumbire hamwe bwa Kristu na Kiliziya ye (Ef 5, 21-33). Ni yo mpamvu abashyingirwa umwe abera undi umuhereza w’Isakramentu; naho umusaserdoti akakira amasezerano yabo mu izina rya Kiliziya, mu maso y’abahamya babiri, iyo bishobotse n’imbaga y’abakristu.


text:
Rwanda | RUSIZI: INAMA Y’UMUTEKANO Y’AKARERE KA RUSIZI YAFASHE INGAMBA ZO GUKAZA UMUTEKANO.
Mu nama y’umutekano yaguye ngarukakwezi y’akarere ka Rusizi yo kuwa 28/09/2012, barebeye hamwe uburyo mu mirenge abaturage bitabiriye gahunda y’ikigega Agaciro Development Fund,izindi gahunda ziri mu bikorwa by’imihigo, izirebana no kubaka ibyumba by’amashuri na za biro z’utugari,kimwe n’aho za SACCO(Koperative z’imirenge zishinzwe kubitsa no kuguriza) zikorera,ndetse  no kurebera hamwe aho ishyirwa mu bikorwa ry’igihembwe cy’ihinga 2013 A  rigeze.
Ku ngingo irebana n’uko umutekano wifashe mu karere ka Rusizi,muri rusange basanze wifashe neza,bimwe mu byawuhungabanyije muri uku kwezi gushize kwa 9 hagaragajwe ubujura buciye icyuho,impfu mu mazi y’umugezi wa Rusizi, Ibiza byatewe n’imvura,urubura   n’umuyaga byibasiye imirenge imwe n’imwe,aho byangije amazu y’abaturage mirongo inani n’umunani ( 88) mu murenge wa Bugarama, imirima n’imyaka mu mirenge ya Muganza,Butare,Bweyeye, Nkungu na Nyakarenzo nk’uko Umuyobozi w’akarere wungirije ushinzwe ubukungu HABYARIMANA Marcel ari na we wari uyoboye iyi nama yabitangaje.
Ikindi cyavuzweho ni umuntu uheruka kurohama muri uwo mugezi wa Rusizi arimo koga, akaba yari yaturutse mu Ntara y’Amajyepfo mu karere ka Nyaruguru. Kwitwararika ku kiyaga cya Kivu n’umugezi wa Rusizi,Gukaza amarondo, gukomeza guhanahana amakuru mu buryo bwihuse ku kintu icyo ari cyo cyose cyahungabanya umutekano,kurushaho kwita ku ikaye y’umutekano ya buri mudugudu,habarurwa ababa bahacumbitse bose hanamenyekana ikiba kibagenza, abaturage bagomba guhora bazirikana ko umutekano ari wo shingiro rya byose buri wese aharanira kuba ijisho rya mugenzi we,iyo akaba ari imwe mu myanzuro yafatiwe muri iyi nama y’umutekano yaguye y’akarere ka Rusizi.
Â
Â
Â


text:
Byahereye kera bivugwa ngo u Rwanda ruratewe, bakunze guhoza mu kanwa ngo I Rwanda si amahoro, ariko tugasanga ari amagambo gusa. Byavuzwe kera ngo haje imitwe y’iterabwoba izashobora u Rwanda, ariko siko byagenze kuko dufite abayobozi bakomeye cyane, ndetse twubatse ku rutare rukomeye. Nanjye icyo mbakundira ni uko batanyeganyega mu magambo, aho bakuragaho urujijo abanyarwanda n’abanzi b’u Rwanda.
Nyamara u Rwanda n’abanyarwanda dufite abandi banzi kandi bari muri twe, abo dusingiza tukabataka nyamara tugomba no kwirinda.
Igihugu cy’u Rwanda ni igihugu gikomeye cyane kandi gifite imitungo kamere ariko iyo mitungo ishobora kuvamo amarira imana iramutse idukuyeho amaboko nubwo ibyo ari inzozi umwanzi adashobora kubona mo impamo.
Nibyo tujye tureba ibigaragarira amaso ariko tujye tureba n’ibyo abahanga bavuga, ibyo bizadutera ku tirata ahubwo tuzahora dusingiza Rurema.
Uru ni rumwe mu mpfu abaturiye ikiyaga cya kivu bahura na rwo, ariko dushime leta yacu imana igitije amaboko yo kubirwanya.
Umva iki kiganiro cya Mwanafunzi uzwi cyane ku biganiro bicukumbuye kandi bihishe, ibyo biragutera kumenya ko iya hanze u Rwanda yaduteye no guhora tuyisenga.


text:
Rwamagana: Guverineri Uwamaliya yasabye Intore zo ku Rugerero guharanira impinduka
Abasore n’inkumi barangije amashuri yisumbuye, bakaba bari bamaze iminsi 3 mu Itorero ryo ku Rugerero mu karere ka Rwamagana, barasabwa kuba umusemburo w’impinduka nziza bihereye aho batuye kandi bagaharanira kuba umusingi w’iterambere ritajegajega bagomba kwigezaho, bakarigeza no ku gihugu muri rusange.
Ibi byasabwe na Guverineri w’Intara y’Iburasirazuba, Uwamariya Odette, ubwo kuri uyu wa Gatatu, tariki 7/01/2015, yaganiraga n’urubyiruko rw’abasore n’inkumi 298 bo mu murenge wa Kigabiro mu karere ka Rwamagana mu gikorwa cyo gusoza ku mugaragaro icyo cyiciro cy’Itorero ryo ku Rugerero ku rwego rw’Intara y’Iburasirazuba.
Mu gihe cy’iminsi itatu uru rubyiruko rwari rumaze ruri hamwe mu Itorero ryo ku Rugerero rw’icyiciro cya III cyiswe “Inkomezabigwiâ€, rwatozwaga indangagaciro na kirazira by’umuco Nyarwanda bishimangira ubumwe bw’Abanyarwanda, ubupfura bwerekeza ku gukunda umurimo kugira ngo u Rwanda rukomeze gutera imbere, urubyiruko rubigizemo uruhare.
Guverineri w’Intara y’Iburasirazuba, Odette Uwamariya, yabwiye urubyiruko ko u Rwanda rubafitemo icyizere gishingira ku mbaraga z’ubuto bafite maze abasaba ko baharanira kuba ingirakamaro muri byose kandi bagahera aho batuye.
Kunyura mu Itorero ryigisha amateka y’igihugu ndetse n’imikoro ngiro ku barinyuramo, ngo ni amahirwe akomeye kuri uru rubyiruko kuko urubyiruko rwemerwa nk’imbaraga zo guteza imbere igihugu, bityo ngo uru rubyiruko rukaba rukwiriye gukoresha aya masomo nk’umusingi w’impinduka iwabo mu miryango, nk’uko Guverineri Uwamariya yabivuze.
Yagize ati “Ubundi iyo utoje umwana muto, biroroshye ko na we ashobora gufasha, akaba yahindura aho agiye.â€
Uwiragiye Jean de Dieu, Intore yo ku mukondo (ikuriye izindi) mu murenge wa Kigabiro, atangaza ko muri iri torero bahungukiye indangagaciro zikomeye ku buryo zabacengeye kandi bakazaharanira kuzigeza ku bandi.
Uwiragiye yagize ati “Ibyo twize, ikintu cya mbere byatumariye ni ukuduhindura mu myumvire n’imitekerereze kandi no kumenya gushyira mu bikorwa ibyo igihugu cyacu cyiyemeje. Imigabo n’imigambi ya mbere tujyanye ni iyo kugenda tugahugura ababyeyi twasize, tugahugura urubyiruko twasize inyuma rutabashije kugira amahirwe yo kugera ahangaha tugeze; tukarugezaho ibyo twize, kandi nizeye neza ko tuzabibagezaho kuko twabitojwe neza.â€
Bamwe mu babyeyi bo mu murenge wa Kigabiro baje gushyigikira abana babo ubwo basozaga iki cyiciro cy’urugerero, bashimye Leta y’u Rwanda yashyizeho Itorero ry’Igihugu, kugira ngo ribe urubuga urubyiruko n’abandi batorezwamo indangagaciro z’Ubunyarwanda.
Nk’uko byatangajwe n’Umutahira w’Intore mu karere ka Rwamagana, Zamu Daniel, ngo muri rusange, izi Ntore zatojwe kuri gahunda za Leta, icyerekezo 2020 na gahunda y’imitoreze ariko by’umwihariko, bigishwa ku ndangagaciro 7 ziranga Umunyarwanda. Izo ni Ubunyarwanda, Gukunda Igihugu, Ubunyangamugayo, Ubutwari, Ubwitange, Gukunda umurimo no kuwunoza no Kwihesha agaciro.
Mu murenge wa Kigabiro, hatorezwaga Intore 298 bakaba ari bamwe mu Ntore 1705 zatorezwaga mu karere ka Rwamagana muri iki gihe cy’iminsi 3, naho mu Ntara y’Iburasirazuba yose, hakaba habarurwa Intore zisaga ibihumbi 12 zisoje amashuri yisumbuye.
Nyuma y’iki cyiciro cyabereyemo gusinyana imihigo y’Intore n’abayobozi b’utugari, Intore zizakomereza urugerero hirya no hino mu tugari zituyemo kugeza mu kwezi kwa Kamena uyu mwaka.


text:
Imana irahagije mu buzima bwawe kuko muri yo harimo byose
Mose abaza Imana ati “Ningera ku Bisirayeli nkababwira nti ‘Imana ya ba sekuruza banyu yabantumyeho’, bakambaza bati ‘Yitwa nde?’ Nzasubiza iki?” Kuva 3 :13
Ibi ni bimwe mu bibazo Mose yabajije Imana imubwiye kujya gukura Abisirayeli muri Egiputa.
Imana imaze kubona ukuntu ubwoko bwayo buremererewe no kubabazwa na Farawo kubera uburetwa yabakoreshaga, yahamagaye Mose kujya kubukura muri ubwo buretwa muri Egiputa. Mu by’ukuri ubu si ubutumwa Mose yahise yakira, ahubwo yabanje gushidikanya kandi byarumvikanaga ku rundi ruhande, hari ibintu atumvaga n’Imana atarayisobanukirwa neza.
Amaze imutuma yayibajije umutumye, iramubwira iti ndi UWITEKA, Kuva 3 :14
Ndababwiza ukuri ko Imana ya Isirayeli yihagije muri byose, umuririmbyi yaravuze ngo izina ryayo ni umunara muremure abakiranutsi bahungiramo. Imiterere y’ikibazo cyawe ntirakuraho ko Imana yihagije ngo ibashe gukora ibyo yavuze.
Izina rya Yesu, muri ryo abarwayi babasha gukira indwara zabo, imbohe zibasha kubohorwa, abanyabyaha babasha kubabarirwa ibyaha byabo.
Imana yabwiye Mose ngo nitwa NDIHO, mu yandi magambo iri zina riri mu ndagihe (present), uwarisomye hashize imyaka 1000, yasanze Imana yitwa NDIHO, uyu munsi nabwo ni NDIHO, bivuze ngo yagombaga kubera Mose igisubizo imbere ya buri kibazo kuko yabaga ihari, igendana nawe nk’uko yabimwemereye. Ntabwo yabayeho mu gihe cyashize gusa, ahubwo iriho mu gihe cyashize, iriho mu gihe cya none kandi iriho no mu kizaza.
Nawe ndakumenyesha ko Imana ikubereye igisubizo uyu munsi, wenda urarwaye, ni Uwiteka ukiza, wenda satani aracyakuboheye mu byaha, abasha kugukiza mu izina ry’Umwana we Yesu Kristo. Wenda uribaza ngo wajya he? Humura Uwiteka akubereye Umwungeri, azakuyobora inzira nziza. Ushobora kuba ubuze amahoro ? Ni umwami w’amahoro, n’ibindi byinshi Imana yakubera igisubizo.
Bibiliya itubwira ko nta rindi zina twahawe gukirizwamo atari irya Yesu, muri we harimo byose, hari abantu bamugezeho barushye arabaruhura, abandi baza baruhijwe n’ibyaha, arabakira, abari babuze amahoro ubu atemba nk’uruzi, baravuga ngo ubwo Umwami Yesu ankunda ndi amahoro.
Hari umuririmbyi nawe wavuze ngo ni umukristo icyo ni ikintu gihumuriza umutima we kimwwibagiza ibyago byose, akumva aruhuwe n’Umwami Yesu. Urumva bishobora no kuba bitashizeho ariko kuba muri Yesu bimwibagize ibyago byose kuko muri we harimo imbaraga zituma umuntu agenda hejuru y’ibibazo. Imana ihabwe icyubahiro!!
Nifuzaga kukwibutsa ko Imana yihagije kandi igifite umugambi mwiza ku buzima bwawe no kurengera ubwoko bwayo, Imana iguhe umugisha, Amen.


text:
Intore z’abayobozi b’utugari two mu ntara y’amajyepfo zirasabwa gusakaza ibyo zivanye mu itorero
Minisitiri w’umutekano mu gihugu arasaba intore z’abanyamabanga nshingwabikorwa b’utugari two mu ntara y’amajyapfo gukoresha ubumenyi bakuye mu itorero kugira ngo busakare mu baturage More...
Kamonyi: Ibibazo by’ amasambu bifata umwanya munini muri komisiyo ishinzwe kurwanya akarengane na ruswa
Abavuga ko bazingitiranywe mu kuzungura ababyeyi babo, abaka iminani kuko ababyeyi  basize batayibahaye, n’abashaka kujurira cyangwa kubogama mu manza zaciwe, nibo biganje mu bazana ibibazo imbere More...
Gakenke : MINALOC yashyikirije akarere imashini 16 zo kubumba amatafari n’amategura
Mu rwego rwo kwihutisha gahunda yo gutura mu mudugudu habungwabungwa ibidukikije, Minisiteri y’Ubutegetsi bw’igihugu yashyigikirije Akarere ka Gakenke imashini 16  zizifashishwa mu kubumba amatafari More...


text:
Fespad: Amatorero y’ibihugu mu guhatanira umwanya wa mbere mu mbyino gakondo
Kuri uyu wa Gatanu tariki 1 Werurwe 2013, kimwe mu bikorwa byari bitegerejwe cyane muri Fespad kigomba guhuza amatorero abyina umuco gakondo yaturutse mu bihugu bitandukanye n’Itorero ry’igihugu Urukerereza bahatanira umwanya wa mbere muri Afurika mu myino z’umuco gakondo.
Amatsinda abyina umuco gakondo yaturutse mu bihugu bitandukanye nka Repubulika Iharanira Demokarasi ya Congo, Uganda, u Burundi, Misiri, Namibia n’Urukerereza ruhagarariye u Rwanda araba amurika ibyiza by’umuco w’ibihugu (...)
Kuri uyu wa Gatanu tariki 1 Werurwe 2013, kimwe mu bikorwa byari bitegerejwe cyane muri Fespad kigomba guhuza amatorero abyina umuco gakondo yaturutse mu bihugu bitandukanye n’Itorero ry’igihugu Urukerereza bahatanira umwanya wa mbere muri Afurika mu myino z’umuco gakondo.
Amatsinda abyina umuco gakondo yaturutse mu bihugu bitandukanye nka Repubulika Iharanira Demokarasi ya Congo, Uganda, u Burundi, Misiri, Namibia n’Urukerereza ruhagarariye u Rwanda araba amurika ibyiza by’umuco w’ibihugu bahagaragariye binyuze mu mbyino.
Itorero ryegukana umwanya wa mbere rirahabwa igikombe, n’ibindi bihembo bitandukanye ariko byakomeje kugirwa ibanga na RDB, yateguye Fespad 2013.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]